 ẸKỌ ÀTI ÀWỌN MÁJẸMÚ  TI ÌJỌ JÉSÙ KRÍSTÌ TI ÀWỌN ÈNÌYÀN MÍMỌ ỌJỌ-ÌKẸHÌN  TÍ Ó NÍ ÀWỌN ÌFIHÀN TÍ A FIFÚN JOSEPH SMITH, WÒLÍÌ NÁÀ  PẸLÚ ÀWỌN ÀFIKÚN LÁTI ỌWỌ ÀWỌN ÀTẸLÉ RẸ NÍNÚ ÀJỌ ÀÀRẸ TI ÌJỌ NÁÀ   A tẹ ẹ láti ọwọ   Íjọ Jésù Krístì ti Àwọn Ènìyàn Mímọ Ọjọ-Ìkẹhìn   ìlú-nlá Salt Lake, Utah, ilẹ Amẹríkà   ỌRỌ ÌṢAÁJÚ  Ẹkọ àti àwọn Májẹmú ni àkójọpọ àwọn ìfihàn àtọrunwá àti àwọn ìkéde tí ó ní ìmísí ti a fúnni fún ìdásílẹ àti ìlànà ti ìjọba Ọlọrun lórí ilẹ ayé ní àwọn ọjọ tí ó kẹhìn. Bí ó tilẹ rí bẹẹ púpọ nínú àwọn ìpín náà jẹ àwọn tí a darí wọn sí àwọn ọmọ Ìjọ Jésù Krístì ti Àwọn Ènìyàn mímọ Ọjọ-ìkẹhìn, àwọn ọrọ ìfiránṣẹ, àwọn ìkìlọ, àti àwọn ìyànjú tí ó wà fún ire gbogbo aráyé ó sì jẹ ìpè sí gbogbo ènìyàn níbi gbogbo láti gbọ ohùn Olúwa Jésù Krístì, tí ó nsọrọ sí wọn fún wíwà ní àlàáfíà ti ara àti ìgbàlà ayérayé wọn.   Púpọjùlọ nínú àwọn ìfihàn náà nínú ìkójọpọ yìí ni a gbà nípasẹ Joseph Smith Kékeré, tí ó jẹ wòlíì àkọkọ àti ààrẹ Ìjọ Jésù Krístì ti àwọn Ènìyàn Mímọ Ọjọ-ìkẹhìn. Àwọn míràn jẹ èyí tí ó jade nípasẹ díẹ nínú àwọn àtẹlé rẹ nínú Àjọ Ààrẹ wo àwọn àkọlé sí ẸM 135, 136, àti 138, àti àwọn Ìkéde Lábẹ Àṣẹ 1 àti 2.   Ìwé Ẹkọ àti àwọn Májẹmú jẹ ọkan nínú àwọn idíwọn iṣẹ Ìjọ ní àpapọ pẹlú Bíbélì Mímọ, Ìwé ti Mọmọnì, àti Péálì Olówó Iyebíye. Bí ó tilẹ rí bẹẹ, Ẹkọ àti àwọn Májẹmú jẹ àrà ọtọ nítorítí kìí ṣe ìtumọ àwọn ìwé àtijọ, ṣùgbọn orírun rẹ jẹ ti òde òní a sì fifúnni láti ọwọ Ọlọrun nípasẹ àwọn àsàyàn wòlíì Rẹ fún ìmúpadàbọ-sípò iṣẹ mímọ Rẹ àti ìgbékalẹ ìjọba Ọlọrun lórí ilẹ ayé ní àwọn ọjọ wọnyìí. Nínú àwọn ìfihàn náà, a ngbọ ohùn jẹjẹ ṣùgbọn dídúró ṣinṣin ti Olúwa Jésù Krístì, tí ó nsọrọ lákọtun ní ìgbà kíkún ti àwọn àkókò; àti iṣẹ tí a ti bẹrẹ níhĩnyí jẹ ìmúrasílẹ fún Bíbọ Rẹ Ẹkejì, ní ìmúṣẹ àti ìbámu pẹlú àwọn ọrọ ti gbogbo àwọn wòlíì mímọ láti ìgbà tí ayé ti bẹrẹ.   Joseph Smith Kékeré ni a bí ní 23 Oṣù Kejìlá, 1805, ní Sharon, Agbègbè Windsor, Vermont. Ní ìbẹrẹ ìgbé ayé rẹ, ó ṣípòpadà pẹlú ẹbí rẹ lọ sí Manchester ọjọ òní, ní ìwọ oòrùn New York. Ó jẹ pé ìgbàtí ó ngbé níbẹ ní ìgbà ìrúwé 1820, nígbàtí ó jẹ ẹni ọdún mẹrìnlá ní ọjọ orí, ni ó ní ìrírí ìran rẹ àkọkọ, nínú èyítí Ọlọrun, Bàbá Ayérayé, àti Ọmọ Rẹ Jésù Krístì bẹẹ wò fúnra wọn. A sọ fún un nínú ìran yìí pé Ìjọ òtítọ ti Jésù Krístì tí a ti gbékalẹ ní àwọn ìgbà Májẹmú Titun, àti tí ó ti ṣe àbójútó ẹkúnrẹrẹ ìhìnrere náà, kò sí lórí ilẹ ayé mọ. Àwọn ìṣípayá àtọrunwá míràn tẹlé e nínú èyítí a ti kọ ọ láti ọwọ ọpọlọpọ àwọn ángẹlì; a fi hàn sí i pé Ọlọrun ní iṣẹ pàtàkì fún un láti ṣe lórí ilẹ ayé àti pé nípasẹ rẹ ni a ó mú Ìjọ Jésù Krístì padàbọ sípò sí orí ilẹ ayé.   Bí àkókò ṣe nlọ, Joseph Smith ni a mú kí ó ṣeéṣe fún nípasẹ ìranlọwọ àtọrunwá láti túmọ àti láti ṣe àtẹjáde Ìwé ti Mọmọnì. Ní àkókò yìí kannáà òun àti Olíver Cowdery ni a yàn sí Oyè-àlùfáà ti Áarónì láti ọwọ Jòhánnù Onítẹbọmi nínú Oṣù Karũn 1829 wo ẸM 13, àti ní kété lẹhìnnáà a yàn wọn sí Oyè-àlùfáà ti Melkisédekì láti ọwọ àwọn Àpóstélì ìgbàanì Petérù, Jamesì, àti Jòhánnù wo ẸM 27:12. Àwọn jíjẹ-oyè-àlùfáà mĩràn tẹlé e nínú èyítí àwọn kọkọrọ oyè àlùfáà ti di fífúnni láti ọwọ Mósè, Èlíjà, Élíásì, àti ọpọlọpọ àwọn wòlíì ìgbàanì wo ẸM 110; 128:18, 21. Àwọn jíjẹ-oyè-àlùfáà wọnyìí jẹ, ni tòótọ, ìmúpadàbọ-sípò àṣẹ àtọrunwá fún ènìyàn lórí ilẹ ayé. Ní 6 Oṣù Kẹrin 1830, lábẹ ìdarí láti ọrun wá, Wòlíì Joseph Smith ṣe ètò Ìjọ náà, báyìí sì ni Ìjọ òtítọ Jésù Krístì bẹrẹ sí ṣiṣẹ lẹẹkan síi bíi àgbékalẹ kan láàrin àwọn ènìyàn, pẹlú àṣẹ láti kọni ní ẹkọ ìhìnrere àti láti ṣe àbójútó àwọn ìlànà ìgbàlà. Wo ẸM 20 àti Péálì Olówó Iyebíye, Joseph SmithHistory 1.   Àwọn ìfihàn mímọ wọnyí ni a gbà ní ìdáhùn sí àdúrà, ní àwọn àkókò àìní, wọn sì jade wá láti inú àwọn ìṣẹlẹ tòótọ ní ìgbé ayé àwọn ènìyàn gidi. Wòlíì náà àti àwọn akẹgbẹ rẹ wá ìtọni àtọrunwá, àwọn ìfihàn wọnyí sì jẹ ẹrí pé wọn rí i gbà. Nínú àwọn ìfihàn náà a nrí ìmúpadàbọ-sípò àti ìfarahàn ìhìnrere Jésù Krístì àti gbígbà wọlé ti ẹkúnrẹrẹ àwọn àkókò. Ṣíṣípòpadà Ìjọ lọ sí ìhà ìwọ oòrùn láti New York àti Pennsylvania sí Ohio, sí Missouri, sí Illinois, àti ní ìkẹhìn sí Great Basin ti ìwọ oòrùn Amẹríkà àti àwọn ìgbìyànjú tí ó ní agbára ti àwọn Ènìyàn Mímọ ní gbígbìdánwò láti kọ Síónì sí orí ilẹ ayé ní àwọn àkókò òde òní ni a fi hàn bákannáà nínú àwọn ìfihàn wọnyí.   Púpọ nínú àwọn ìpín ìbẹrẹ ní í ṣe pẹlú àwọn ọrọ nípa ìyírọpadà àti ṣíṣe àtẹjade Ìwé ti Mọmọnì wo àwọn ìpín 3, 5, 10, 17, àti 19. Àwọn ìpín díẹ lẹhìnnáà ṣe àfihàn iṣẹ Wòlíì Joseph Smith ní síṣe ìyírọpadà Bíbélì pẹlú ìmísí, láàrin ìgbà tí ọpọlọpọ àwọn ìpín pàtàkì ti ìpìlẹ ẹkọ jẹ gbígbà wò, fún àpẹrẹ, àwọn ìpín 37, 45, 73, 76, 77, 86, 91, àti 132, ọkọọkan èyítí ó ní ìbáṣepọ tààrà pẹlú ìyírọpadà Bíbélì.   Nínú àwọn ìfihàn náà, àwọn ẹkọ ìhìnrere ni a gbé kalẹ pẹlú àwọn àlàyé nípa irú àwọn ọrọ ìpìlẹ bí ìwà ọrun ti Ọlọrun Olórí, orírun ènìyàn, jíjẹ òdodo Sátánì, èrèdí ara ikú, ṣíṣe dandan ìgbọràn, ìdí fún ironúpìwàdà, àwọn iṣẹ ṣíṣe ti Ẹmí Mímọ, àwọn ìlànà àti ìṣesí tí wọn jẹ mọ ìgbàlà, àyànmọ ilẹ ayé, àwọn ipò ènìyàn ní ọjọ iwájú lẹhìn Àjínde àti Ìdájọ, jíjẹ ayérayé ìbáṣepọ ìgbéyàwó, àti àdánída jíjẹ ayérayé ti ẹbí. Bẹẹ gẹgẹ, ìfarahàn díẹdíẹ ti ètò iṣẹ àbójútó Ìjọ ni a fihàn pẹlú pípè àwọn bíṣọpù, Àjọ Ààrẹ Ìkínní, Ìgbìmọ ti àwọn Méjìlá, àti ti Àádọrin àti ìgbékalẹ àwọn ipò iṣẹ ìdarí àti àwọn ìyejú mĩràn. Lákotan, ẹrí tí a fifúnni nípa Jésù Krístììwà ọrun Rẹ, ọlá nlá Rẹ, pípé Rẹ, ìfẹ Rẹ, àti agbára ìrànipadà Rẹmú kí ìwé yìí níye lórí púpọ sí ìran ènìyàn ó sì níye lórí sí Ìjọ bíi àwọn ọrọ ti gbogbo Ilẹ Ayé wo àkọlé sí ẸM 70.   Àwọn ìfihàn náà jẹ kíkọsílẹ ní ojúlówó láti ọwọ àwọn akọwé Joseph Smith, àwọn ọmọ Ìjọ sì fi tọkàntọkàn pín àwọn ẹdà àfọwọkọ pẹlú ara wọn. Láti ṣe ẹdá àkọsílẹ tí yío pẹ títí síi, láìpẹ àwọn àkọwé ṣe ẹdà àwọn ìfihàn wọnyí sí inú àwọn ìwé àkọsílẹ àfọwọkọ, èyítí àwọn olùdarí Ìjọ lò ní ṣíṣe ìpalẹmọ àwọn ìfihàn náà lati jẹ títẹ. Joseph Smith àti àwọn Ènìyàn Mímọ ìbẹrẹ wo àwọn ìfihàn náà bí wọn ṣe wo Ìjọ: ní jíjẹ alààyè, níní ipá, tí ó sì le jẹ títúnṣe pẹlú àfikún ìfihàn. Bákannáà wọn dáamọ pé ó ṣeéṣe kí àwọn àṣìṣe àìtinúwá ti ṣẹlẹ nípasẹ ìgbésẹ ti ṣíṣe ẹdà àwọn ìfihàn náà ati ṣíṣe ìpalẹmọ wọn fún títẹjáde. Nípa báyìí, ìpàdé àpapọ kan ti Ijọ pe Joseph Smith ní 1831 láti ṣe àtúnṣe àwọn àṣìṣe tàbí àìdára èyítí òun le ti ṣe àwárí nípa Ẹmí Mímọ.   Lẹhìn tí àwọn ìfihàn náà ti di gbígbéyẹwò ati títúnṣe, àwọn ọmọ Ìjọ ní Missouri bẹrẹ sí títẹ ìwé kan tí wọn pe àkọlé rẹ ní Ìwé Àwọn Òfin fún ìṣèjọba ti Ìjọ Krístì, èyítí ó ní ọpọlọpọ àwọn ìfihàn ìbẹrẹ ti Wòlíì nínú. Bí ó tilẹ rí bẹẹ, ìgbìdánwò àkọkọ yìí láti tẹ àwọn ìfihàn náà parí, nígbàtí àwọn jàndùkú èrò kan ba ilé iṣẹ ìtẹwé ti Àwọn Ènìyàn Mímọ jẹ ní Jackson County ní 20 Oṣù Keje, 1833.   Ní gbígbọ nípa ìparun ilé iṣẹ ìtẹwé ti Missouri, Joseph Smith àti àwọn olùdarí Ìjọ mìíràn bẹrẹ àwọn ìpalẹmọ láti tẹ àwọn ìfihàn náà ní Kirtland, Ohio. Lẹẹkansíi láti ṣe àtúnṣe àwọn àṣìṣe, ṣe àfọmọ àwọn ọrọ, àti ṣe ìdámọ àwọn ìdàgbàsókè nínú ẹkọ àti ìgbékalẹ Ìjọ, Joseph Smith mójútó yíyẹwò ọrọ inú àwọn ìfihàn kan láti palẹ wọn mọ fún títẹjáde ní 1835 bíi Doctrine and Covets of the Church of the Latter Day Saints. Ẹkọ àti àwọn Májẹmú ti Ìjọ Àwọn Ènìyàn Mímọ Ọjọ Ìkẹhìn. Joseph Smith fi àṣẹ sí àtúntẹ míràn ti Ẹkọ àti àwọn Májẹmú, èyítí ó jẹ títẹjáde ní oṣù díẹ péré lẹhìn ikú ajẹrìíkú ti Wòlíì ní 1844.   Àwọn Ènìyàn Mímọ Ọjọ-ìkẹhìn ti ìbẹrẹ mọ rírì àwọn ìfihàn náà wọn sì rí wọn bíi àwọn ọrọ àfiránṣẹ láti ọdọ Ọlọrun. Ní àkókò kan nígbàtí 1831 nparí lọ, onírúurú àwọn alàgbà Ìjọ fi tọwọtọwọ jẹrìí pé Olúwa ti jẹ ẹrí sí ọkàn wọn nípa òtítọ àwọn ìfihàn náà. Ẹrí yìí ni a tẹ jáde nínú àtúntẹ ti 1835 ti Ẹkọ ati àwọn Májẹmú bíi ẹrí kíkọ ti àwọn Àpóstélì Méjìlá:   ẸRÍ NÁÀ TI   ÀWỌN ÀPÓSTÉLÌ MÉJÌLÁ SÍ ÒTÍTỌ TI   ÌWÉ ẸKỌ ÀTI ÀWỌN MÁJẸMÚ  Ẹrí náà ti àwọn Ẹlérìí sí Ìwé àwọn Òfin Olúwa, èyítí Ó fifún Ìjọ Rẹ nípasẹ Joseph Smith Kékeré, ẹnití a yàn nípasẹ ohùn Ìjọ fún èrò yìí:   Àwa, nítorínáà, ní ìfẹ láti jẹrìí sí gbogbo aráyé, sí olúkúlùkù èdá lórí ilẹ ayé, pé Olúwa ti jẹrìí sí ọkàn wa, nípasẹ Ẹmí Mímọ tí a tú sí orí wa, pé àwọn òfin wọnyí jẹ fífi fúnni nípa ìmísí Ọlọrun, àti tí ó ní èrè fún gbogbo ènìyàn wọn sì jẹ òtítọ gan an.   Awa fi ẹrí yìí fún ayé, pẹlú Olúwa bíi olùrànlọwọ wa; ó sì jẹ pé nípasẹ ore ọfẹ Ọlọrun Bàbá, àti Ọmọ Rẹ, Jésù Krístì, ni a fún wa ní ààyè láti ní ànfàní ti jíjẹrìí yìí sí ayé, nínú èyítí awa yọ lọpọlọpọ, ní gbigbàdúrà sí Olúwa nígbà gbogbo pé kí àwọn ọmọ ènìyàn ó lè jẹ ànfàní nípa rẹ.   Orúkọ àwọn Méjìlá náà ni:   Thomas B. Marsh   David W. Patten   Brigham Young   Heber C. Kimball   Orson Hyde   William. E. McLellin   Parley P. Pratt   Luke S. Johnson   William Smith   Orson Pratt   John F. Boynton   Lyman E. Johnson   Nínú àwọn àtúntẹ tẹlé-n-tẹlé lẹhìnwá ti Ẹkọ àti àwọn Májẹmú, àwọn àfikún ìfihàn tàbí àwọn ohun àkọsílẹ míràn ni a ti fi kún un, bí a ṣe gbà wọn àti bí a ṣe tẹwọgbà wọn nipa àwọn ìpéjọpọ tàbí àwọn ìpàdé àpéjọpọ ti Ìjọ tí ó ní àṣẹ. Àtúntẹ ti 1876, tí a pèsè lati ọwọ Àlàgbà Orson Pratt ní abẹ ìdarí Brigham Young, ṣe ètò àwọn ìfihàn náà ní ìbámu sí àkójọ àwọn ìṣẹlẹ lẹsẹẹsẹ ó sì mú àwọn àkọlé titun wá pẹlú àwọn ọrọ ìṣaájú onítàn.   Bẹrẹ pẹlú àtẹjáde ti Ọdún 1835, àwọn ẹkọ méje tẹlé-n-tẹlé nípa ìmọ ẹsìn wà nínú rẹ bákannáà; ìwọnyí ni a fún ní àkòrí Lectures on Faith Ìdánilẹkọ lórí Ìgbàgbọ. Ìwọnyí ni a ti pèsè fún lílò ní Ilé Ẹkọ àwọn Wòlíì ní Kirtland, Ohio, láti 1834 sí 1835. Bí ó tilẹ jẹ pé ó jẹ ànfàní fún ẹkọ àti ìtọsọnà, àwọn ìdánilẹkọ wọnyí ni a ti yọ kúrò nínú Ẹkọ àti àwọn Májẹmú láti àtẹjáde 1921 nítorí ti a kò fi wọn fúnni tàbí gbé wọn kalẹ bíi àwọn ìfihàn sí gbogbo Ìjọ.   Nínú àtúntẹ Ẹkọ àti àwọn Májẹmú ti 1981 ní Èdè Òyìnbó, àwọn àwẹ ìwé mẹta jẹ fífikún fún ìgbà àkọkọ. Ìwọnyí ni àwọn ìpín 137 àti 138, tí ó gbé àwọn ìpilẹsẹ ìgbàlà fún àwọn òkú kalẹ; àti Ìkéde Lábẹ Àṣẹ 2, ní kíkéde pé gbogbo ọkùnrin ọmọ Ìjọ tí wọn bá yẹ le jẹ yíyàn sí oyè àlùfáà láì ka ẹyà tàbí àwọ ara sí.   Olukúlùkù àtúntẹ titun ti Ẹkọ àti àwọn Májẹmú ní àwọn àṣìṣe àtẹhìnwá tí a ti túnṣe àti àfikún àwọn ọrọ ìwífúnni titun, pàápàá nínú àwọn abala onítàn ti àwọn àkọlé ìpín. Àtúntẹ ti lọwọlọwọ yìí tún àwọn ònkà ọjọ ṣe síi àti àwọn orúkọ ibìkan ó sì ṣe àwọn àtúnṣe mìíràn. Àwọn àyípadà wọnyí ni a ti ṣe láti mú ohun èlò náà wá sí ìbámu pẹlú ìwífúnni onítàn tí ó péye jùlọ. Àwọn ìrí mìíràn tí àtúntẹ titunjùlọ yìí ní nínú ni àwọn àwòrán tí a ti ṣe àgbéyẹwò tí wọn nṣe àfihàn àwọn ibi aláwòrán pàtàkì nínú èyítí a ti gba àwọn ìfihàn, pẹlú àwọn fọtò tí a ti mú dára síi ti àwọn ibi onítàn ti Ìjọ, àwọn atọka sọtũn-sósì, àwọn àkọlé ìpín, ati àwọn àkékúrú àkòrí-ọrọ, gbogbo èyítí ó jẹ pípèrò láti ran àwọn ònkàwé lọwọ láti ní òye àti láti yọ nínú ọrọ ìfiránṣẹ ti Olúwa bí a ṣe fi fúnni nínú Ẹkọ ati àwọn Májẹmú. Ìwífúnni fún àwọn àkọlé ìpín ni a ti mú láti inú Àfọwọkọ Ìwé Ìtàn Ìjọ àti History of the Church Ìwé Ìtàn Ìjọ títẹjáde lápapọ tí a ntọka sí nínú àwọn àkọlé bíi ìtàn ti Joseph Smith àti Joseph Smith Papers Àwọn awẹ ìwé Joseph Smith.   ẸKỌ ÀTI ÀWỌN MÁJẸMÚ NÁÀ  ÌPÍN 1   Ìfihàn tí a fi fúnni nípasẹ Wòlíì Joseph Smith ní ọjọ kínní Oṣù Kọkànlá ọdún 1831, ní àkókò àkànṣe ìpàdé kan tí àwọn alàgbà ìjọ ṣe ní Hiram, Ohio. Ọpọlọpọ àwọn ìfihan ni a ti rígba láti ọwọ Olúwa sáájú àkókò yìí, àti pé àkójọpọ ti àwọn wọnyi fún títẹ jade ní ẹdà ìwé jẹ ọkan pàtàkì nínú ohun tí a gbà wọlé ní ìpàdé àpapọ náà. Ìpín yìí jẹ ọrọ ìsaájú ìwé Olúwa sí àwọn ẹkọ, àwọn májẹmú, àti àwọn òfin tí a fi fúnni ní ìgbà yí.   17, Ohùn ìkìlọ yíó wà fún gbogbo ènìyàn; 816, Ìṣubú kúrò nínú òtítọ àti ìwà búburú síwájú Bíbọ Ẹẹkejì; 1723, Joseph Smith ni a pè lati mú òtítọ àti agbára Olúwa padà bọ sípò lórí ilẹ ayé; 2433, Ìwé Ti Mọmọnì ni a mú jade tí a sì fi ìjọ òtítọ kalẹ; 3436, A o mú àlàáfíà kúrò lórí ilẹ ayé; 3739, Wádìí àwọn òfin wọnyi.   1 Ẹ fetísílẹ, Áà ẹyin ènìyàn ìjọ mi, ni ohùn ẹnití ngbé ní ibi gíga, àti ẹnití ojú rẹ wà lára gbogbo ènìyàn ńwí; Bẹẹni, lõtọ ni mo wí: Ẹ fetísílẹ ẹyin ènìyàn lati ọnà jíjìn; àti ẹyin tí ẹ wà lórí àwọn erékùsù òkun, ẹ jùmọ tẹtísílẹ.   2 Nítorí lõtọ ni ohùn Olúwa nkọ sí gbogbo ènìyàn, kò sì sí ẹnikan tí yíò yọ; àti pé kì yíò sí ojú tí kì yíò rí, tàbí etí tí kì yíò gbọ tàbí ọkàn tí kì yíò wọnú rẹ.   3 Àti pé àwọn ọlọtẹ yíò gbọgbẹ ìbànújẹ púpọ, nítorí àwọn àìṣedẽdé wọn yíó di sísọ ní àwọn orí-ilé, àti àwọn ìṣe ìkọkọ wọn ni yíò di fífihàn.   4 Àti pé ohùn ìkìlọ yíò wá fún gbogbo ènìyàn lati ẹnu àwọn ọmọ-ẹhìn mi, àwọn tí mo ti yàn ní awọn ọjọ ìkẹhìn yìí.   5 Àti pé wọn yíò jade lọ, ẹnikẹni kì yíò sì dá wọn dúró, nítorí èmi Olúwa ti pàṣẹ fún wọn.   6 Kíyèsíi, èyí jẹ àṣẹ mi, àti àṣẹ ti àwọn ìránṣẹ mi, àti ọrọ ìṣaájú mi sí ìwé àwọn òfin mi, èyí tí mo fi fún wọn lati tẹ fún yin, Áà ẹyin olùgbé ilẹ ayé.   7 Nítorínáà, ẹ bẹrù kí ẹ sì wárìrì, Áà ẹyin ènìyàn, nítorí ohun tí èmi Olúwa ti pàṣẹ nínú wọn yíò wá sí ìmúṣẹ.   8 Àti pé lõtọ ni mo wí fún yin, pé àwọn tí wọn jade lọ, ní jíjẹ àwọn ìhìn wọnyí fún àwọn olùgbé ilẹ ayé, àwọn ni a fi agbára fún lati fi èdídí dì lórí ilẹ ayé àti ní ọrun, awọn aláìgbàgbọ àti awọn ọlọtẹ;   9 Bẹẹni, lõtọ, lati fi èdídí dì wọn títí di ọjọ náà nígbàtí ìbínú Ọlọrun yíò di títú jade sí orí àwọn ènìyàn búburú láì ní òṣùnwọn   10 Títí di ọjọ tí Olúwa yíò dé lati san fún olúkúlùkù ènìyàn gẹgẹbí iṣẹ rẹ, àti lati wọn fún olúkúlùkù ènìyàn gẹgẹbí òsùnwọn tí òun ti fi wọn fún arákùnrin rẹ.   11 Nítorínáà ohùn Olúwa nkọ sí awọn ìpẹkun ilẹ ayé, pé kí gbogbo àwọn tí ó bá fẹ gbọ lè gbọ:   12 Ẹ múra, ẹ múra nítorí èyí tí ó mbọ, nítorí Olúwa súnmọ itosí;   13 Àti pé ìbínú Olúwa ti ru sókè, àti idà rẹ ti di wíwẹ ní ọrun, àti pé yíò ṣubú lórí àwọn olùgbé ilẹ ayé.   14 Àti pé apá Olúwa yíò di fífihàn, ọjọ náà sì dé tán tí àwọn ẹnití kì yíò gbọ ohùn Olúwa, bẹẹni ohùn àwọn ìránṣẹ rẹ, bẹẹni ní ṣíṣe àkíyèsí sí àwọn ọrọ àwọn wòlíì àti àwọn àpóstélì, yíò di kíké kúrò láàrin àwọn ènìyàn;   15 Nítorí wọn ti yapa kúrò ní àwọn ìlànà mi, wọn sì ti sẹ májẹmú ayérayé mi;   16 Wọn kò wá Olúwa láti fi ẹsẹ òdodo rẹ múlẹ, ṣùgbọn olúkúlùkù ènìyàn ńrìn ní ọnà tirẹ, àti ní títẹlé àwòrán ọlọrun tirẹ, èyí tí àwòrán rẹ wà ní ìrí ti ayé, àti èyí tí ohun ìní inú rẹ jẹ ti òrìṣà kan, èyítí ó di ogbó tí yíò sì ṣègbé nínú Bábilónì, àní Babiloni nlá, èyítí yíò ṣubú.   17 Nítorínáà, èmi Olúwa, ní mímọ àwọn ewu tí yíò wá sí orí àwọn olùgbé ilẹ ayé, ké pe ìránṣẹ mi Joseph Smith, Kékeré, mo sì sọrọ sí i lati ọrun, mo sì fún un ní àwọn òfin;   18 Àti pé bákannáà mo fi àwọn òfin fún àwọn míràn, pé wọn nílati kéde àwọn nkan wọnyi sí ayé; àti gbogbo eléyi kí ó lè wá sí ìmúṣẹ, èyítí a ti kọ láti ọwọ àwọn wolíì   19 Àwọn ohun aláìlágbára ti ayé yíò jade wá, wọn yíó sì wó àwọn alágbára àti àwọn tí wọn ní ipá lulẹ, pé kí ènìyàn máṣe gba ọmọnìkejì rẹ ní ìmọràn, bẹẹni kí ó má gbẹkẹlé apá ẹran ara   20 Ṣùgbọn kí olúkúlùkù ènìyàn lè sọrọ ní orúkọ Ọlọrun, tí í ṣe Olúwa, àní Olùgbàlà aráyé;   21 Kí ìgbàgbọ pẹlú lè gbilẹ nínú ilẹ ayé.   22 Kí májẹmú mi ti ayérayé lè fi ẹsẹ múlẹ.   23 Kí á lè kéde ẹkúnrẹrẹ ìhìnrere mi láti ẹnu aláìlagbára àti òpè sí àwọn òpin ayé, àti níwájú àwọn ọba àti àwọn alakoso.   24 Kíyèsíi, èmi ni Ọlọrun, mo sì ti sọ ọ; àwọn òfin wọnyi jẹ tèmi, a sì fi wọn fún àwọn ìránṣẹ mi nínú àìlágbára wọn, ní irú èdè wọn, kí wọn ó lè ní òye.   25 Àti pé níwọnbí wọn bá ṣe àṣìṣe kí á lè sọọ di mímọ;   26 Àti pé níwọnbí wọn bá nwá ọgbọn kí á lè fún wọn ní ẹkọ;   27 Àti pé níwọnbí wọn bá dẹṣẹ kí á lè bá wọn wí, kí wọn lè ronúpìwàdà.   28 Àti pe níwọnbí wọn bá ní ìrẹlẹ kí á lè sọ wọn di alágbára, àti kí a bùkún wọn láti òkè wá, kí wọn sì rí ìmọ gbà láti àkókò dé àkókò.   29 Àti lẹhìn rírí àkọsílẹ ti àwọn ará Néfì gbà, Bẹẹni, àní ìránṣẹ mi Joseph Smith, Kékeré, lè ní agbára láti túmọ Iwé ti Mọmọnì, nípa àánú Ọlọrun, pẹlú agbára Ọlọrun.   30 Àti bákannáà àwọn ẹnití a fún ní àwọn òfin wọnyìí, lè ní agbára láti fi ìpìlẹ ìjọ mi yìí lélẹ, àti láti mú-un jade kúrò nínú ìfarasin àti jáde kúrò nínú òkùnkùn, ìjọ kan ṣoṣo tí ó jẹ òtítọ àti alààyè lórí gbogbo ilẹ ayé, èyí tí Emi, Olúwa ní inú dídùn sí, ní sísọrọ sí ìjọ ní àpapọ ati kì íṣe ẹni kọọkan   31 Nítorí èmi Olúwa kò lè bojúwo ẹṣẹ pẹlú ìwọn ìyọnú tí ó kéré jùlọ;   32 Bí ó tilẹ ríbẹẹ, ẹnití ó bá ronúpìwàdà tí ó sì nṣe àwọn òfin Olúwa yíò rí ìdáríjì.   33 Àti ẹnití kò bá ronúpìwàdà, lọwọ rẹ ni a ó ti gba àní ìmọlẹ tí ó ti ní; nítorí Ẹmí mi kì yíò fi ìgbà gbogbo ja ìjàkadì pẹlú ènìyàn, ni Olúwa àwọn ọmọ ogun wí.   34 Àti lẹẹkansíi, lõtọ ni mo wí fún yin, Áà ẹyin olùgbé orí ilẹ ayé: èmi Olúwa ní ìfẹ láti sọ gbogbo nkan wọnyi di mímọ sí gbogbo ẹlẹran ara;   35 Nítorí èmi kìí ṣe ojúṣaájú ẹnikẹni, àti kí gbogbo ènìyàn lè mọ pé ọjọ náà dé kánkán; wákàtí náà kò tíì dé, ṣugbọn ó súnmọ, nígbàtí a ó mú àlàáfíà kúrò lórí ilẹ ayé, àti tí eṣù yíò ní agbára lórí ìjọba tirẹ.   36 Àti pé bákannáà, Olúwa yíò ní agbára lórí àwọn èniyàn mímọ rẹ, yíò sì jọba láàrin wọn, yíò sì sọkalẹ wá pẹlú ìdajọ sí orí Idumea, tàbi ayé.   37 Ẹ ṣe àyẹwò àwọn òfin wọnyí, nítorí wọn jẹ òtítọ àti òdodo, àti pé àwọn àsọtẹlẹ àti àwọn ìlérí tí ó wà nínú wọn gbogbo ni yíò wá sí ìmúṣẹ.   38 Ohun tí èmi Olúwa ti sọ, mo ti sọ, èmi kò sì tọrọ gáfárà fún ara mi, ati pé bí àwọn ọrun àti ilẹ ayé bá tilẹ kọjá lọ, ọrọ mi kì yíò kọjá lọ, ṣùgbọn gbogbo rẹ yíò wá sí ìmúṣẹ, bóyá nípa ohùn tèmi tàbí ohùn àwọn ìránṣẹ mi, ọkan náà ni.   39 Nítorí kíyèsíi, àti wòó, Olúwa ni Ọlọrun, Ẹmí sì jẹri àkọsílẹ, àkọsílẹ náà sì jẹ òtítọ, àti pé òtítọ náà dúró láé ati títí láéláé. Amin.   ÌPÍN 2   Àwọn ohun tí a fà yọ nínú ìwé ìtàn Joseph Smith ní ṣíṣe àtúnsọ àwọn ọrọ ángẹlì Mórónì sí Wòlíì Joseph Smith, nígbàtí ó wà ní ilé bàbá Wòlíì ní Manchester, New York, ní ìrọlẹ 21 Oṣù Kẹsãn 1823. Moroni ni ìkẹhìn nínú àwọn ọpọ ònkọtàn tí wọn ti ṣe àkọsílẹ èyí tí ó wà níwájú gbogbo ayé nísisìnyìí gẹgẹbí Ìwé Ti Mọmọnì. Ṣe àfiwé Málákì 4:56; bákannáà ìpín 27:9; 110:1316; àti 128:18.   1, Elijah ni yíò fi oyè-àlùfáà hàn; 23, Àwọn ìlérí ti àwọn bàbá ni a gbìn sínú ọkàn àwọn ọmọ.   1 Kíyèsíi, èmi yíò fi oyè àlùfáà hàn sí ọ, láti ọwọ wòlíì Elijah, síwájú bíbọ ọjọ nlá tí ó sì ní ẹrù ti Olúwa.   2 Òun yíò sì gbìn sí ọkàn àwọn ọmọ awọn ìlérí tí a ṣe fún àwọn bàbá, ati ọkàn ti àwọn ọmọ yíò sì yí sí ọdọ àwọn bàbá wọn.   3 Bí èyí kò bá rí bẹẹ, gbogbo ilé ayé ni yíò di ìfiṣòfò ní bíbọ rẹ.   ÌPÍN 3   Ìfihàn tí a fi fún Wòlíì Joseph Smith, ní Harmony, Pennsylvania, ní oṣù Keje ọdún 1828, tí ó níí ṣe pẹlú sísọnù ojú ewé ìwé mẹrindinlọgọfà tí a fi ọwọ kọ ìtumọ rẹ láti inú abala àkọkọ Ìwé Ti Mọmọnì, èyí tí a pè ní ìwé ti Lehi. Wòlíì náà ti fi ìlọra fi ààyè sílẹ kí àwọn ojú ewé ìwé náà kúrò ní ìpamọ rẹ bọ sí ọdọ Martin Harris, ẹnití ó ti ṣiṣẹ fún ìgbà díẹ bíi akọwé nínú iṣẹ ìtumọ Ìwé ti Mọmọnì. Ìfihàn yìí ni a fi fúnni nípasẹ Urímù àti Túmímù. Wo ìpín 10.   14, Ipa ọnà Olúwa jẹ ọkan yípo ayeraye; 515, Joseph Smith gbọdọ ronúpìwàdà tàbi kí ó pàdánù ẹbùn láti túmọ; 1620, Ìwé Ti Mọmọnì wá láti gba irú ọmọ Léhì là.   1 Àwọn iṣẹ, àti àwọn àgbékalẹ, àti àwọn èrò Ọlọrun kò ṣeé bàjẹ, wọn kò sì le di asán.   2 Nítorí Ọlọrun kìí rìn ní àwọn ipa ọnà tí ó wọ, tàbí kí ó yà sí ọwọ ọtún tàbí sí òsì, òun kìí yípadà kúrò lórí ohun náà tí ó ti sọ, nítorínáà àwọn ọnà rẹ tọ, ipa ọnà rẹ sì jẹ ọkan yípo ayérayé.   3 Ránti, rántí pé kìí ṣe iṣẹ ti Ọlọrun ni a mú díbàjẹ, ṣùgbọn iṣẹ ti ènìyàn.   4 Nítorí, bí ó tilẹ jẹ pé ènìyàn lè ní ọpọlọpọ ìfihàn, àti agbára láti ṣe ọpọlọpọ iṣẹ títóbi, síbẹ tí ó bá ńṣògo nínú ipá ti ara rẹ, tí ó sì ka awọn ìmọràn Ọlọrun sí asán, tí ó sì ńtẹlé àwọn èrò ti ara rẹ àti ìfẹ ti ẹran ara, òun gbọdọ ṣubú kí ó sì gba ẹsan Ọlọrun òdodo sí orí rẹ.   5 Kíyèsíi, a ti fa àwọn ohun wọnyí lé ọ lọwọ, ṣùgbọn báwo ni àwọn òfin rẹ ṣe le tó; kí o sì rántí bákannáà àwọn ìlérí tí a ṣe fún ọ, bí ìwọ kò bá ré wọn kọjá.   6 Àti pé kíyèsíi, ìgbà púpọ ni o ti ré àwọn àṣẹ ati òfin Ọlọrun kọjá, tí o sì ti tẹsíwájú nínú ìyílọkànpadà ti àwọn ènìyàn.   7 Nítorí, kíyèsíi, ìwọ kò nílati bẹrù ènìyàn ju Ọlọrun lọ. Bí ó tilẹ jẹ wípé ènìyàn kò ka ìmọràn Ọlọrun sí, síbẹ wọn kẹgàn àwọn ọrọ rẹ   8 Síbẹ ó yẹ kí o jẹ olõtọ, àti pé òun ìbá na apá rẹ kí ó sì dáàbò bò ọ lọwọ gbogbo àwọn ọfà iná ọtá; òun ìbá sì wà pẹlú rẹ ní gbogbo ìgbà wàhálà.   9 Kíyèsíi, ìwọ ni Joseph, a sì ti yàn ìwọ láti ṣe iṣẹ Olúwa, ṣùgbọn nítorí ìrékọjá, bí ìwọ kò bá kíyèsára ìwọ yío ṣubú.   10 Ṣùgbọn rantí, aláànú ni Ọlọrun, nítorínáà, ronúpìwàdà lórí ohun náà tí ìwọ ti ṣe èyítí ó lòdì sí òfin tí mo fi fún ọ, àti pé ìwọ náà ni a yàn síbẹsíbẹ, a sì tún ti pè ọ sí iṣẹ náà.   11 Bíkòṣepé ìwọ bá ṣe èyí, a o jọwọ rẹ lọwọ ìwọ yíò sì dàbí àwọn ènìyàn míràn, ìwọ kì yíò sì ní ẹbùn mọ.   12 Àti pé nígbàtí ìwọ bá jọwọ ohun náà èyí tí Ọlọrun ti fún ọ ní ìríran àti agbára láti túmọ, ìwọ jọwọ ohun náà èyí tí ó jẹ mímọ sí ọwọ ènìyàn búburú,   13 Ẹnití ó ti ka àwọn ìmọràn Ọlọrun sí asán, àti tí ó ti ṣẹ àwọn ìlérí mímọ jùlọ tí a ṣe níwájú Ọlọrun, àti tí ó ti gbé ara lé ìdájọ ti ara rẹ tí ó sì ṣògo nínú ọgbọn ti ara rẹ.   14 Àti pé èyí ni ìdí tí ìwọ fi pàdánù àwọn ànfaní rẹ fún ìgbà kan   15 Nítorí ìwọ ti fi ààyè gba ìmọràn olùdarí rẹ lati di ìtẹmọlẹ láti àtètèkọṣe.   16 Bí ó tilẹ rí bẹẹ, iṣẹ mi yíò mã tẹ síwájú, níwọnbí ìmọ nípa Olùgbàlà kan ti di mímọ fún ayé, nípasẹ ẹrí láti ẹnu àwọn Júù, àní bẹẹ ni ìmọ nípa Olùgbàlà kan yíò wá sí ọdọ àwọn ènìyàn mi   17 Àti sí àwọn ará Néfì, àti àwọn ará Jákọbù, àti àwọn ará Jósefù, àti àwọn ará Sórámù nípasẹ ẹrí àwọn bàbá wọn   18 Àti pé ẹrí yìí yíò wá sí ìmọ àwọn ará Lámánì, àti àwọn ará Lẹmúẹlì, àti àwọn Iṣmaẹlì, tí wọn ti rẹhin nínú àìgbàgbọ nítorí àìṣedẽdé àwọn bàbá wọn, àwọn ẹnití Olúwa gbà láàyè láti pa àwọn arákùnrin wọn awọn ará Néfì run, nítorí àwọn àìṣedéédé àti àwọn ìríra wọn.   19 Àti pé nítorí ìdí èyí gãn ni a ṣe pa àwọn àwo wọnyí mọ, èyí tí ó ní àwọn àkọsílẹ wọnyí nínúkí àwọn ìlérí Olúwa baà lè wá sí ìmúṣẹ, èyí tí ó ṣe fún àwọn ènìyàn rẹ.   20 Àti pé kí àwọn ará Lámánì le ní ìmọ nípa àwọn bàbá wọn, àti kí wọn le mọ àwọn ìlérí Olúwa, àti kí wọn le gbà ìhìnrere gbọ kí wọn ó sì le gbẹkẹlé àwọn iṣẹ òdodo Jesu Kristi, ati kí wọn ó di ìṣelógo nípasẹ ìgbàgbọ nínú orúkọ rẹ, àti pé nípasẹ ìrònúpìwàdà wọn kí a lè gbà wọn là. Amín.   ÌPÍN 4   Ìfihàn tí a fi fúnni nípasẹ Wòlíì Joseph Smith sí bàbá rẹ, Joseph Smith Àgbà, ní Harmony, Pennsylvania, Oṣù kejì ọdún 1829.   14, Síṣe iṣẹ-ìsìn akíkanjú kó àwọn ìránṣẹ Olúwa yọ; 56, Àwọn ìwà bĩ ti Ọlọrun mú wọn yẹ fún iṣẹ ìránṣẹ; 7, Àwọn ohun ti Ọlọrun gbọdọ jẹ lílépa.   1 Nísisìyí kíyèsíi, isẹ ìyanu kan ti fẹ jáde wá láàrin àwọn ọmọ ènìyàn.   2 Nítorínáà, gbogbo ẹyin tí ẹ bẹrẹ iṣẹ-ìsìn Ọlọrun, ẹ ríi wípé ẹ sìn-ín pẹlú gbogbo ọkàn, ipá, iyè àti okun, kí ẹyin baà lè dúró láì ní ìdálẹbi níwájú Ọlọrun ní ọjọ ìkẹhìn.   3 Nítorínáà, bí ẹyin bá ní ìfẹ láti sin Ọlọrun, a pè yìn sí iṣẹ náà;   4 Nítorí, kíyèsíi, oko ti funfun nísisìyí fún ìkórè; àti wòó, ẹnití ó bá sì fi dòjé rẹ pẹlú ipá rẹ, òun náà ni ó kórè sínú àká kí òun má baà ṣègbé, ṣùgbọn kí ó mú ìgbàlà wá fún ẹmí rẹ;   5 Àti pé ìgbàgbọ, ìrètí, ìfẹ àìlẹgbẹ àti ìfẹ, pẹlú fífi ojú sí ògo Ọlọrun nìkan, mú un yẹ fún iṣẹ náà.   6 Ẹ rántí ìgbàgbọ, ìwà rere, ìmọ, àìrékọjá, sùúrù, inú rere sí ọmọnìkejì, ìwà-bí-Ọlọrun, ìfẹ àìlẹgbẹ, ìrẹlẹ, aápọn.   7 Ẹ béèrè, ẹyin yíò sì rí gbà; ẹ kan ilẹkùn, a ó sì ṣí i sílẹ fún yín. Àmín.   ÌPÍN 5   Ìfihàn tí a fi fúnni nípasẹ Wòlíì Joseph Smith, ní ìlú Harmony, Pennsyvania, Oṣù Kejì ọdún 1829, tí Martin Harris béèrè fún.   110, Ìran yìí yíò gba ọrọ Olúwa nípasẹ Joseph Smith; 1118, Àwọn ẹlẹri mẹta yíò jẹri sí Ìwé Ti Mọmọnì; 1920, A ó fi ẹsẹ ọrọ Olúwa múlẹ bí ti awọn ìgbà ìṣaájú; 2135, Martin Harris lè ronúpìwàdà kí ó sì jẹ ọkan nínú àwọn Ẹlérìí náà.   1 Kíyèsíi, mo wí fún ọ, pé bí ìránṣẹ mi Martin Harris ṣe fẹ ẹrí lati ọwọ mi, pé ìwọ, ìránṣẹ mi Joseph Smith, Kékeré, ti gba àwọn àwo àkọsílẹ náà èyí tí ìwọ ti jẹrìí sí, tí o sì kọ àkọsílẹ pé o ti gbã lati ọdọ mi;   2 Àti nísisìyí, kíyèsíi, èyí ni ìwọ ó sọ fún unẹnití o bá ọ sọrọ, sọ fún ọ pé: Èmi, Olúwa, èmi ni Ọlọrun, mo sì ti fi àwọn nkan wọnyí fún ọ, ìránṣẹ mi Joseph Smith, Kékeré, mo sì ti pàṣẹ fún ọ pé o níláti dúró bíi ẹlérìí àwọn nkan wọnyí.   3 Àti pé èmi ti mú kí ìwọ, pé o nílati wọ inú majẹmú pẹlú mi, pé ìwọ kì yíò fi hàn wọn bíkòṣe sí àwọn ènìyàn wọnnì tí èmi ti pàṣẹ fún ọ; ìwọ kò sì ní agbára lórí wọn àyàfi bí mo bá fi í fún ọ.   4 Àti pé ìwọ ní ẹbùn láti túmọ àwọn àwo àkọsílẹ náà; èyí sì jẹ ẹbùn àkọkọ tí èmi fi fún ọ; àti pé mo ti paá láṣẹ pé ìwọ kò gbọdọ ṣebí ẹnipé o ní ẹbùn míràn títí tí èrò mi yíó fi wá sí ìmúṣẹ nípa èyìí; nítorí èmi kì yíò fi ẹbùn míràn fún ọ títí tí yíò fi parí.   5 Lõtọ, ni mo wí fún ọ, pé ègbé yíò wá sí ọdọ àwọn olùgbé orí ilẹ bí wọn kò bá fetísílẹ sí àwọn ọrọ mi;   6 Nítorí lẹhìn àkókò yìí a ó yàn ọ, ìwọ yíò sì jade lọ láti fi àwọn ọrọ mi fún àwọn ọmọ ènìyàn.   7 Kíyèsíi, bí wọn kò bá ní gba àwọn ọrọ mi gbọ, wọn kì yíò gbà ọ gbọ, ìránṣẹ mi Joseph, bí ó bá ṣeéṣe pé kí ìwọ fi gbogbo àwọn ohun wọnyí hàn wọn tí èmi ti fà lé ọ lọwọ.   8 Áà, ìran aláìgbàgbọ àti ọlọrùn líle yìíìbínú mi ru sókè sí wọn.   9 Kíyèsíi, lõtọ ni mo wí fún ọ, mo ti fi àwọn ohun wọnnì pamọ èyítí mo ti fà fún ọ, ìránṣẹ mi Joseph, fún ìdí tí ó jẹ ọgbọn nínú mi, a ó sì fi í hàn fún àwọn ìran ọjọ iwájú.   10 Ṣùgbọn ìran yìí yíò gba ọrọ mi nípasẹ rẹ.   11 Àti pé ní àfikún sí ẹrí rẹ, ẹrí láti ẹnu mẹta nínú àwọn ìránṣẹ mi, àwọn tí èmi yíò pè tí n ó sì yàn, sí àwọn ẹnití èmi yíò fi àwọn ohun wọnyí hàn, wọn yíò sì jade lọ pẹlú ọrọ mi èyí tí a ó fi fúnni nípasẹ rẹ.   12 Bẹẹni, wọn yíò mọ pẹlú ìdánilójú pé àwọn ohun wọnyí jẹ òtítọ, nítorí láti ọrun ni èmi yíò ti kéde rẹ fún wọn.   13 Èmi yíò fún wọn ní agbára pé kí wọn le kíyèsíi kí wọn sì wo àwọn nkan wọnyí bí wọn ṣe ri;   14 Àti pé ẹlòmíràn ni èmi kì yíò fún ní agbára yìí, láti gba ẹrí yìí kannáà láàrin ìran yìí, nínú ìbẹrẹ ti ìgbédìde yìí àti ìjádewá ìjọ mi láti inú aginjùkedere bíi òṣùpá, tí ó sì mọlẹ bíi oòrùn, tí ó sì ní ẹrù bíi ẹgbẹ ọmọ ogun pẹlú àwọn àsìá.   15 Àti pé ẹrí àwọn ẹlérìí mẹta ni èmi yíò rán jade nípa ọrọ mi.   16 Àti pé kíyèsíi, ẹnikẹni tí ó bá gba àwọn ọrọ mi gbọ, àwọn ni Emi yíò bẹwò pẹlú ìfarahàn Ẹmí mi; wọn yíò sì di àtúnbí nípasẹ mi, àní nípasẹ omi àti Ẹmí   17 Àti pé ẹyin gbọdọ dúró fun ìgbà díẹ kan síi, nítorí a kò tíì yàn yín   18 Àti ẹrí wọn náà yíò jade lọ bákannáà sí ìdálẹbi ìran yìí bí wọn bá sé ọkàn wọn le lòdì sí wọn;   19 Nítorí, pàsán ìsọdahoro yíò jade lọ sí ààrín àwọn olùgbé ilé ayé, yíò sì tẹsíwájú lati máa tú jade láti àkókò dé àkókò, bí wọn kò bá ronúpìwàdà, títí ilé ayé yíò fi di òfìfo, àti àwọn olùgbé rẹ yíò fi jóná tán tí wọn yíò sì parun pátápátá nípa mímọlẹ ti bíbọ mi.   20 Kíyèsíi, mo sọ àwọn nkan wọnyí fun yín, àní bí mo ṣe sọ fún àwọn ènìyàn bákannáà nípa ìparun Jerusalẹmu; àti pé ọrọ mi ni a ó fi ìdí rẹ múlẹ ní àkókò yìí bí a ṣe fi ìdí rẹ múlẹ ní ìgbà ìṣaájú.   21 Àti pé nísisìyí mo pàṣẹ fún ọ, ìwọ ìránṣẹ mi Joseph, láti ronúpìwàdà kí o sì rìn ní ìdúró ṣinṣin ní iwájú mi, kí o má sì ṣe fi ààyè gba ìyínilọkànpadà awọn ènìyàn mọ.   22 Àti pé kí o dúró ṣinṣin nínú pípa àwọn òfin mọ pẹlú èyítí èmi ti pàṣẹ fún ọ; bí o bá sì ṣe èyí, kíyèsíi, mo fún ọ ní ìyè ayérayé, àní bí wọn tilẹ pa ọ.   23 Àti pé nísisìyí, lẹẹkansíi, mo bá ọ sọrọ, ìránṣẹ mi Joseph, nípa ọkùnrin náà tí ó fẹ ẹrí   24 Kíyèsíi, mo wí fún un, òun gbé ara rẹ ga kò sì rẹ ara rẹ sílẹ tó ní iwájú mi; ṣùgbọn bí òun bá lè tẹ orí ara rẹ ba ní iwájú mi, tí ó sì rẹ ara rẹ sílẹ nínú àdúrà nlá ati ìgbàgbọ, nínú òtítọ ọkàn rẹ, nígbànáà ni èmi yíò fi fún un lati wo àwọn ohun tí ó ní ìfẹ láti rí.   25 Àti pé nígbànáà ni òun yíò sọ fún àwọn ènìyàn ìran yìí: Kíyèsíi, mo ti rí àwọn ohun tí Olúwa fi han Joseph Smith, Kekere, mo sì mọ pẹlú ìdánilójú pé wọn jẹ òtítọ, nítorí mo ti rí wọn, nítorí a ti fi wọn hàn sí mi nípa agbára Ọlọrun àti tí kìí ṣe ti ènìyàn.   26 Àti pé èmi Olúwa pàṣẹ fún un, ìránṣẹ mi Martin Harris, pé òun kì yíò sọ ohun kankan fún wọn mọ nípa àwọn ohun wọnyí, àyàfi bí òun yíò sọ pé: mo ti rí wọn, a sì ti fi wọn hàn sí mí nípa agbára Ọlọrun; ìwọnyí ni àwọn ọrọ tí òun yíò sì sọ.   27 Ṣùgbọn bí òun bá sẹ èyìí òun yíò sẹ májẹmú èyí tí ó ti dá pẹlú mi ṣaájú, àti kíyèsíi, òun ti di ìdálẹbi.   28 Àti pé nísisìyí, àyàfi bí òun bá rẹ ara rẹ sílẹ, tí òun sì jẹwọ fún mi àwọn ohun tí ó ti ṣe tí kò dára, àti kí ó dá májẹmú pẹlú mi pé òun yíò pa àwọn òfin mi mọ, àti pé òun yíò lo ìgbàgbọ nínú mi, kíyèsíi, mo wí fún un, òun kì yíò ní irú ìran bẹẹ, nítorí èmi kì yíò fi fún un lati wo awọn ohun náà nipa èyítí mo ti sọrọ.   29 Àti pé bí èyí bá rí bẹẹ, mo pàṣẹ fún ọ, ìránṣẹ mi Joseph, pé kí ìwọ ó sọ fún un, pé òun kì yíò ṣe ohunkóhun mọ, tàbí kí ó yọ mí lẹnu mọ nípa ọrọ yìí.   30 Ati pé bí èyí bá rí bẹẹ, kíyèsíi, mo wí fún ọ Joseph nígbàtí ìwọ bá ti túmọ àwọn ojú ewé ìwé díẹ síi ìwọ yíò dúró fún ìgbà kan, àní títí tí èmi yíò fi tún pàṣẹ fún ọ; nígbàyìí ni ìwọ ó tún le túmọ.   31 Àti pé àyàfi bí ìwọ bá ṣe èyí, kíyèsíi, ìwọ kì yíò ní ẹbùn kankan mọ, èmi yíò sì gba àwọn ohun tí mo ti fi pamọ pẹlú rẹ lọ.   32 Àti pé nísisìyí, nítorípé mo rí i tẹlẹ, ète ti ó dúró láti pa ọ run, bẹẹni, mo rí i tẹlẹ pé bí ìránṣẹ mi Martin Harris kò bá rẹ ara rẹ sílẹ kí ó sì gba ẹrí láti ọwọ mi, pé òun yíò ṣubú sínú ìrékọjá;   33 Àti pé àwọn púpọ ni wọn ńdúró láti pa ọ run kúrò lórí ilẹ ayé; àti nítorí ìdí èyí, kí ọjọ rẹ ó lè gùn, mo ti fún ọ ní àwọn òfin wọnyí.   34 Bẹẹni, fún ìdí èyí mo ti sọ pé: Dúró, kí o sì dúró jẹẹ títí tí èmi ó fi pàṣẹ fún ọ, èmi yíò sì pèsè ọnà àbáyọ nípa èyítí ìwọ yíò le ṣe àṣeyọrí ohun èyití mo ti paláṣẹ fún ọ.   35 Àti pé bí ìwọ bá jẹ olõtọ ní pípa àwọn òfin mi mọ, a ó gbé ọ sókè ní ọjọ ìkẹhìn. Amin.   ÌPÍN 6   Ìfihàn tí a fi fún Wòlíì Joseph Smith àti Oliver Cowdery, ní Harmony, Pennsylvania, ní oṣù kẹrin ọdún 1829. Oliver Cowdery bẹrẹ iṣẹ rẹ gẹgẹbí akọwé nínú títúmọ Ìwé Ti Mọmọnì, Ọjọ keje oṣù kẹrin 1829. Oun ti gba ìṣípayá àtọrunwá tẹlẹ nípa jíjẹ òtítọ ẹrí ti Wòlíì, nípa àwọn àwo-àkọsílẹ lórí èyí tí a fín àkọsílẹ Ìwé Ti Mọmọnì sí. Wolíì náà béèrè lọwọ Olúwa nípasẹ Urimù àti Tumimu òun sì gbà ìdáhùn yìí.   16, Àwọn òṣìṣẹ nínú oko Olúwa jẹ èrè ìgbàlà; 713, Kò sí ẹbùn kan tí ó tóbi ju ẹbùn ìgbàlà lọ; 1427, Ẹrí ti òtítọ máa ńjáde nípa agbára ti Ẹmí; 2837, Máa wo ọdọ Krísti, kí o sì máa ṣe rere láì dáwọ dúró.   1 Iṣẹ títóbi ati yíyanilẹnu kan ti fẹ jáde wá sí àwọn ọmọ ènìyàn.   2 Kíyèsíi, èmi ni Ọlọrun; ṣe ìgbọràn sí ọrọ mi, èyí tí ó jẹ aláàyè ati alágbára, ó mú ju idà olójú méjì lọ, fún pípín sí ọtọọtọ àwọn oríkẽ àti mùdùnmúdùn; nítorínáà ṣe ìgbọràn sí àwọn ọrọ mi.   3 Kíyèsíi, oko náà ti funfun tán fún ìkórè; nítorínáà ẹnikẹni tí ó bá fẹ láti kórè, ẹ jẹ kí ó fi dòjé rẹ pẹlú ipá rẹ, àti kí ó kórè ní ojú ọjọ, kí ó lè kó ìgbàlà àìlópin pamọ fún ọkàn rẹ nínú ìjọba Ọlọrun.   4 Bẹẹni, ẹnikẹni tí ó bá fi dòjé rẹ tí ó sì kórè, òun náà ni Ọlọrun pè.   5 Nítorínáà, bí ìwọ bá béèrè ní ọwọ mi, ìwọ yíò rí gbà; bí ìwọ bá kan ìlẹkùn, a ó ṣí i fún ọ.   6 Nísisìyí, nítorítí ìwọ ti béèrè, kíyèsíi, mo wí fún ọ, pa àwọn òfin mi mọ, kí o sì lépa lati mú iṣẹ Síónì jáde wá ati lati fi ìdí rẹ múlẹ.   7 Ma ṣe lépa fún ọrọ ṣugbọn fún ọgbọn, àti kíyèsíi, àwọn ohun ìjìnlẹ Ọlọrun ni a ó ṣí fún ọ, àti nígbànáà ni a ó sọ ìwọ di ọlọrọ. Kíyèsíi, ẹnikẹni tí ó bá ní ìyè ayérayé ni ọlọrọ.   8 Lõtọ, lõtọ, ni mo wí fún ọ, gẹgẹbí ìwọ ṣe fẹ lati ọwọ mi bẹẹ ni yíò rí fún ọ; àti bí ìwọ bá fẹ, ìwọ yíó jẹ ohun èlò tí ṣíṣe rere púpọ ní ìran yìí.   9 Ma ṣe sọ ohunkohun ṣùgbọn ironúpìwàdà fún ìran yìí; pa àwọn òfin mi mọ, kí o sì ṣe àtìlẹhìn lati mú iṣẹ mi jáde wá; ní ìbámu pẹlú àwọn òfin mi, ìwọ yíò sì di alábùkúnfún.   10 Kíyèsíi, ìwọ ní ẹbùn, àti pé alábùkúnfún ni ìwọ nítorí ẹbùn rẹ. Rántí pé ó jẹ mímọ ó sì wá láti òkè   11 Àti pé bí ìwọ bá béèrè, ìwọ yíò mọ àwọn ohun ìjìnlẹ títóbi àti yíyanilẹnu; nítorínáà ìwọ yíò lo ẹbùn rẹ, kí ìwọ lè wá àwọn ohun ìjìnlẹ rí, kí ìwọ lè mú ọpọlọpọ wá sí ìmọ ti òtítọ náà, bẹẹni, ní yí wọn lọkàn padà nínú àṣìṣe àwọn ọnà wọn.   12 Máṣe sọ ẹbùn rẹ di mímọ fún ẹnikẹni bíkòṣe àwọn tí wọn ní ìgbàgbọ kan náà pẹlúù rẹ. Maṣe ka àwọn ohun mímọ sí yẹpẹrẹ.   13 Bí ìwọ yíò bá ṣe rere, Bẹẹni, tí ìwọ yíò sì jẹ olõtọ títí dé òpin, a ó gbà ọ là ní ìjọba Ọlọrun, èyí tí ó tóbi jùlọ nínú gbogbo awọn ẹbùn Ọlọrun; nítorí kò sí ẹbùn kan tí ó tóbi ju ẹbun ìgbàlà lọ.   14 Lõtọ, lõtọ, ni mo wí fún ọ, alábùkúnfún ni ìwọ fún ohun tí ìwọ ti ṣe; nítorí ìwọ ti béèrè lọwọ mi, àti kíyèsíi, ní gbogbo ìgbà púpọ tí ìwọ ti béèrè ìwọ ti gba ẹkọ nípasẹ Ẹmí mi. Bí kò bá ṣe bẹẹ, ìwọ kì bá tí wá sí ibi tí ìwọ wà ní àkókò yìí.   15 Kíyèsíi, ìwọ mọ pé ìwọ ti béèrè lọwọ mi èmi sì fi òye yé ọkàn rẹ; àti pé nísisìyí èmi sọ àwọn nkan wọnyí fún ọ kí ìwọ lè mọ pé ati fi òye yé ọ nípasẹ Ẹmí òtítọ;   16 Bẹẹni, mo wí fún ọ, kí ìwọ kí ó le mọ pé kò sí ẹlòmíràn bí kò ṣe Ọlọrun tí ó mọ àwọn èrò àti ète ọkàn rẹ.   17 Mo sọ àwọn nkan wọnyí fún ọ gẹgẹbí ẹrí sí ọpé àwọn ọrọ tàbí iṣẹ èyítí o ti ńkọ jẹ òtítọ.   18 Nítorínáà jẹ alãpọn; dúró ti ìránṣẹ mi Joseph, pẹlú òtítọ, nínú èyíkéyí ipò ìsòro tí òun lè wà nítorí ọrọ náà.   19 Kìlọ fún un nínú àwọn àṣìṣe rẹ, àti bákannáà gba ìkìlọ láti ọdọ rẹ. Jẹ onísùúrù; máa ronújinlẹ; wà ní ìwọntún-wọnsì; ní sùúrù, ìgbàgbọ, ìrètí àti ìfẹ aláìlẹgbẹ.   20 Kíyèsíi, ìwọ ni Oliver, mo sì ti bá ọ sọrọ nítorí àwọn ìfẹ ọkàn rẹ; nítorínáà fi àwọn ọrọ wọnyí pamọ sínú ọkàn rẹ. Jẹ olõtọ àti alãpọn ní pípa àwọn òfin Ọlọrun mọ, èmi yíò sì yí ọ ká pẹlú apá ìfẹ mi.   21 Kíyèsíi, èmi ni Jésu Krísti, Ọmọ Ọlọrun. Èmi yìí kan náà ni ó wá sí ọdọ àwọn tèmi, àwọn tèmi kò sì gbà mí. Èmi ni ìmọlẹ tí ó ńtan nínú òkùnkùn, tí òkùnkùn náà kò sì borí rẹ.   22 Lõtọ, lõtọ, ni mo wí fún ọ, bí ìwọ bá fẹ ẹrí síwájú síi, mú ọkàn rẹ lọ sí òru ọjọ tí o kígbe pè mí nínú ọkàn rẹ, pé kí ìwọ le mọ nípa òtítọ àwọn nkan wọnyí.   23 Njẹ èmi kò ha sọrọ àlàáfíà sí ọkàn rẹ nípa ohun náà? Irú ẹrí títóbi wo ni o tún lè ní jù láti ọdọ Ọlọrun lọ?   24 Àti nísisìyí, kíyèsíi, ìwọ ti gba ẹrí kan; nítorí bí èmi bá ti sọ àwọn ohun tí ènìyàn kankan kò mọ, ìwọ kò ha ti gba ẹrí kan bí?   25 Àti pé, kíyèsíi, mo ti fi ẹbùn kan fún ọ, bí ìwọ bá fẹ láti ọdọ mi, láti lè túmọ, àní bíi ti ìránṣẹ mi Joseph.   26 Lõtọ, lõtọ, ni mo wí fún ọ, pé àwọn àkọsílẹ wà èyítí ó ní púpọ lára àwọn ìhìnrere mi nínú, èyí tí a ti pamọ sẹhìn nítorí ìwà búbúrú àwọn ènìyàn.   27 Àti nísisìyí mo pàṣẹ fún ọ, pé bí o bá ní àwọn ìfẹ rereìfẹ láti to ìṣura jọ fún ara rẹ ní ọrunnígbànáà ni ìwọ yíò ṣe ìrànlọwọ ní mímú wá sí ìmọlẹ, pẹlú ẹbùn rẹ, àwọn abala wọnnì lára àwọn ìwé mímọ mi tí a ti fipamọ nítorí àìṣedédé.   28 Àti nísisìyí, kíyèsíi, èmi fi fún ọ, àti bákannáà fún ìránṣẹ mi Joseph, àwọn kọkọrọ ẹbùn yìí, èyí tí yíò mú iṣẹ ìranṣẹ yìí wá sí ìmọlẹ; àti pé ní ẹnu ẹlẹrìí méjì tàbí mẹta ni a ó fi ìdí gbogbo ọrọ múlẹ.   29 Lõtọ, lõtọ, ni mo wí fún yín, bí wọn bá kọ àwọn ọrọ mi, àti apákan ìhìnrere mi àti iṣẹ ìránṣẹ yìí, alábùkúnfún ni ẹyin, nítorí wọn kò le ṣe síi yín mọ ju sí mi lọ.   30 Àní bí wọn bá sì ṣe síi yín aní bí wọn ti ṣe sí mi, alábùkúnfún ni ẹyin, nítorí ẹyin yíò gbé pẹlú mi nínú ògo.   31 Ṣùgbọn bí wọn kò bá kọ àwọn ọrọ mi, èyí tí a ó fi ìdí rẹ múlẹ nípa ẹrí èyí tí a ó fi fúnni, alábùkúnfún ni àwọn, àti nígbànáà ni ẹyin yíò ní ayọ nínú èso àwọn iṣẹ yín.   32 Lõtọ, lõtọ, ni mo wí fún yín, gẹgẹbí mo ti wí fún àwọn ọmọ ẹhìn mi, níbi tí ẹni méjì tàbi mẹta bá kó ara wọn jọ ní orúkọ mi, nípa ohun kan, kíyèsíi, níbẹ ni èmi yíò wà lààrin wọnàní bẹẹni èmi ṣe wà lààrin yin.   33 Ẹ má ṣe bẹrù láti ṣe rere, ẹyin ọmọ mi, nítorí ohunkohun tí ẹyin bá fúrúgbìn, èyìínì náà ni ẹyin yíò kórè; nítorínáà, bí ẹyin bá fúrúgbìn rere ẹyin yíò kórè rere gẹgẹbí èrè yín.   34 Nítorínáà, ẹ má bẹrù, agbo kékeré, ẹ ṣe rere; ẹ jẹ kí ayé àti ọrun àpáàdì parapọ ṣe òdì sí yín, nítorí bí a bá kọọ yín lé orí àpáta mi, wọn kì yíò lè borí.   35 Kíyèsíi, èmi kò dá yín lẹbi; ẹ máa lọ ní àwọn ọnà yín ẹ má sì ṣe dẹṣẹ mọ; ẹ ṣe àwọn iṣẹ tí mo pa láṣẹ fún yín pẹlú àròjinlẹ.   36 Ẹ máa wo ọdọ mi nínú gbogbo èrò inú, ẹ má ṣe iyè méjì, ẹ má bẹrù.   37 Ẹ kíyèsí àwọn ọgbẹ tí wọn gún ìhà mi, àti bákannáà àwọn àpá ìṣó tí ó wà ní awọn ọwọ àti ẹsẹ mi; ẹ jẹ olõtọ, ẹ pa àwọn òfin mi mọ, ẹyin yíò sì jogún ìjọba ọrun. Amin.   ÌPÍN 7   Ìfihàn tí a fifún Wòlíì Joseph Smith àti Oliver Cowdery, ni Harmony, Pennsylvania, oṣù kẹrin ọdún 1829, nígbàtí wọn bèerè nípasẹ Urímù àti Tummimù bóyá Johannu, àyànfẹ ọmọ ẹhìn, sì wà nínú ẹran ara tàbí o ti kú. Ìfihàn náà jẹ ìyípadà èdè ti irú àkọsílẹ èyí tí Johannu ṣe sí orí awọ-ẹranko tí ó sì fi pamọ fúnra rẹ.   13, Jòhánnù àyànfẹ yíò wà láàyè títí tí Olúwa yíò fi dé; 48, Pétérù, Jamesì, àti Jòhánnù di àwọn kọkọrọ ìhìnrere mú.   1 Olúwa sì wí fún mi pé: Jòhánù, àyànfẹ mi, kín ni ìwọ nfẹ? Nítorí bí ìwọ bá béèrè ohun tí o fẹ, èmi yíò fií fún ọ.   2 Èmi sì wí fún un pé: Olúwa, fi agbára fún mi lórí ikú, kí èmi lè wà láàyè kí èmi sì mú awọn ọkàn wá sí ọdọ rẹ.   3 Olúwa sì wí fún mi pé: Lõtọ, lõtọ, ni mo wí fún ọ, nítorítí ìwọ béèrè èyí, ìwọ yíò dúró títí èmi yíò fi dé nínú ògo mi, ìwọ yíò sì sọ àsọtẹlẹ níwájú àwọn orílẹ-èdè, ìbátan, èdè àti ènìyàn.   4 Àti nítorí ìdí èyí Olúwa sọ fún Pétérù: Bí èmi bá fẹ kí ó dúró títí èmi yíò fi dé, kín ni èyí jẹ sí ọ? Nítorí ó fẹ lati ọdọ mi pé kí òun lè mú àwọn ọkàn wá sí ọdọ mi, ṣùgbọn ìwọ nfẹ kí o lè yára wá sí ọdọ mi nínú ìjọba mi.   5 Èmi sọ fún ọ, Pétérù, èyí jẹ ìfẹ-inú rere; ṣùgbọn àyànfẹ mi nfẹ pé kí òun lè ṣe púpọ síi, tàbí iṣẹ tí ó tóbi síbẹ lààrin àwọn ènìyàn ju èyí tí ó ti ṣe ṣíwájú.   6 Bẹẹni, òun ti dáwọlé iṣẹ títóbi kan; nítorínáà èmi yíò ṣe òun bíi ọwọ inà àti ángẹlì tí ó ńjíṣẹ ìrànṣẹ; òun yíò ṣe iṣẹ ìránṣẹ fún àwọn tí wọn yíò di ajogún ìgbàlà tí wọn ngbé ní ilé ayé.   7 Àti pé èmi yíò jẹ kí ìwọ ó ṣe iṣẹ ìránṣẹ fún òun àti fún arákùnrin rẹ Jákọbù; àti ẹyin mẹtẹta ni èmi yíò fi agbára yìí àti àwọn kọkọrọ iṣẹ ìránṣẹ fún títí èmi yíò fi dé.   8 Lõtọ ni mo wí fún yín, ẹyin méjèèjì yíò rí gbà gẹgẹbí ìfẹ-inú yín, nítorí ẹ ní ayọ nínú ohun tí ẹ ti fẹ.   ÌPÍN 8   Ìfihan tí a fi fúnni nípasẹ Wòlíì Joseph Smith sí Oliver Cowdery, ní Harmony, Pennyslvania, Oṣù Kẹrin 1829. Nínú ipa iṣẹ títúmọ Ìwé ti Mọmọnì, Oliver, tí ó ntẹsíwájú gẹgẹbí akọwé, ní kíkọ àwọn ohun tí Wòlíì npè, ní ìfẹ-inú pé kí a bùn òun ní ẹbùn ìtumọ. Olúwa dáhùn sí ẹbẹ ọkàn rẹ nípa fífúnni ní ìfihàn yìí.   15, Ìfihàn máa nwá nípa agbára Ẹmí Mímọ, 612, Ìmọ nípa àwọn ohun ìjìnlẹ Ọlọrun àti agbára láti lè túmọ àwọn àkọsílẹ ìgbàanì nwá nípa ìgbàgbọ.   1 Oliver Cowdery, lõtọ, lõtọ, ni mo wí fún ọ, pé dájúdájú bí Olúwa ti wà láàyè, ẹnití í ṣe Ọlọrun àti Olùràpadà rẹ, àní bẹẹ dájú ni ìwọ yíò gba ìmọ ohun-kohun tí ìwọ yíò bá bèerè nínú ìgbàgbọ pẹlú ọkàn òtítọ, ní gbígbàgbọ pé ìwọ yíò gbà ìmọ nípa àwọn àkọsílẹ fífín ti àtijọ, tí wọn jẹ ti igbàanì, tí wọn ní àwọn abala wọnnì lára ìwé mímọ mi nínú, nípa èyí tí a ti sọrọ nípasẹ ìṣípayá Ẹmí mi.   2 Bẹẹni, kíyèsíi, èmi yíò sọ fún ọ nínú ọkàn rẹ àti ní inú ẹmí rẹ, lati ọwọ Ẹmí Mímọ, èyí tí yíò wá sí orí rẹ àti èyí tí yíò máa gbé nínú ọkàn rẹ.   3 Nísisìyí, kíyèsíii èyí ni ẹmí ìfihàn; kíyèsíi èyí náà ni ẹmí nípasẹ èyí tí Mósè fi mú àwọn ọmọ Israeli la Òkun Pupa kọjá ní orí ìyàngbẹ ilẹ.   4 Nítorínáà èyí ni ẹbùn rẹ; ṣe àmúlò rẹ, àti pé alábùkúnfún ni ìwọ, nítorí èyí yíò gbà ọ sílẹ ní ọwọ àwọn ọtá rẹ, nígbàtí, bí kò bá rí bẹẹ, wọn yíò pa ọ, kí wọn sì mú ọkàn rẹ wá sí ìparun.   5 Áà, rantí àwọn ọrọ wọnyí, kí o sì pa àwọn òfin mi mọ. Rántí, èyí ni ẹbùn rẹ.   6 Nísìsìyí èyí kìí ṣe gbogbo ẹbùn rẹ; nítorí ìwọ tún ní ẹbùn míràn, èyí tíí ṣe ẹbùn Áárónì; kíyèsíi, èyí ti sọ ọpọlọpọ àwọn nkan fún ọ.   7 Kíyèsíi, kò sí agbára míràn, àfi agbára Ọlọrun, tí ó lè mú kí ẹbùn Áárónì yìí wà pẹlú rẹ.   8 Nítorínáà, má ṣe iyè méjì, nítorí ẹbùn Ọlọrun ni; ìwọ yíò sì dìí mú ní ọwọ rẹ, láti ṣe àwọn iṣẹ yíyanilẹnu: àti pé kò sí agbára tí yíò lè gbàá kúrò ní ọwọ rẹ, nítorí iṣẹ Ọlọrun ni.   9 Àti, nítorínáà, ohunkóhun tí ìwọ bá bèerè ní ọwọ mi pé kí èmi ó sọ fún ọ nípa ọnà yìí, èyí ni èmi yíò fi fún ọ, ìwọ yíò sì ní ìmọ nípa rẹ.   10 Rántí pé láì sí ìgbàgbọ ìwọ kò lè ṣe ohunkóhun, nítorínáà bèerè pẹlú ìgbàgbọ. Má ṣe fi àwọn nkan wọnyí ṣe eré; má ṣe bèerè fún èyí tí kò yẹ.   11 Béèrè kí ìwọ lè mọ àwọn ohun ìjìnlẹ Ọlọrun, àti kí ìwọ baà lè túmọ àti lati gba ìmọ nínú gbogbo àwọn àkọsílẹ àtijọ wọnnì èyítí a ti fi pamọ, tí wọn jẹ mímọ; àti gẹgẹbí ìgbàgbọ rẹ ni a ó ṣe fún ọ.   12 Kíyèsíi, èmi ni Ẹnití Ó ti sọ ọ; àti pé èmi kan náà ni ó ti bá ọ sọrọ láti àtètèkọṣe. Àmin.   ÌPÍN 9   Ìfihàn tí a fi fúnni nípasẹ Wòlíì Joseph Smith sí Oliver Cowdery, ní Harmony, Pennsylvania, ní Oṣù Kẹrin 1829. Oliver ni a kìlọ fún láti ní sùúrù a sì rọ ọ láti ní ìtẹlọrùn lati kọwé, fún ìgbà kan ná, sí àpèkọ ẹnití ó ńtúmọ, dípò pé kí ó gbìdánwò láti túmọ.   16, Àwọn àkọsílẹ àtijọ mìíràn ni a kò tíì túmọ; 714, Ìwé Ti Mọmọnì ni a túmọ pẹlú àṣàrò àti pẹlú ìfìdímúlẹ ti ẹmí.   1 Kíyèsíi, mo wí fún ọ, ọmọ mi, pé nítorí tí ìwọ kò túmọ gẹgẹbí èyíinì tí ìwọ fẹ lati ọdọ mi, àti bí o ṣe tún bẹrẹ láti máa kọwé fún ìránṣẹ mi Joseph Smith, Kékeré, àní bẹẹ gẹgẹ ni èmi yíò fẹ kí o tẹ síwájú títí ìwọ yíò fi parí àkọsílẹ náà, èyí tí mo ti fi lé e lọwọ.   2 Àti nígbànáà, kíyèsíi, àwọn àkọsílẹ mìíràn ni mo ní, tí èmi yíò fún ọ ní agbára pé kí ìwọ le ṣe àtìlẹhìn lati túmọ.   3 Ṣe sùúrù, ọmọ mi, nítorí ó jẹ ọgbọn ní inú mi, àti pé kò tọnà pé kí o túmọ ní àkókò yìí.   4 Kíyèsíi, iṣẹ tí a pè ọ láti ṣe ni láti kọ ìwé fún ìránṣẹ mi Joseph.   5 Àti, kíyèsíi, nítorípé ìwọ kò tẹsíwájú gẹgẹbí o ṣe bẹrẹ, nígbàtí o dáwọlé lati máa túmọ, ni mo ṣe gba ànfàní yìí kúrò ní ọwọ rẹ.   6 Má ṣe kùn sínú, ọmọ mi, nítorí ó jẹ ọgbọn nínú mi pé mo ti hùwà sí ọ ní ọnà yìí.   7 Kíyèsíi, kò tíì yé ọ; ìwọ ti ní èrò pé èmi yíò fi í fún ọ, nígbàtí ìwọ kò ní èrò inú bíkòṣe pé kí o beèrè lọwọ mi.   8 Ṣùgbọn, kíyèsíi, mo wí fún ọ, pé o gbọdọ kọkọ ṣe àsàrò rẹ nínú iyè rẹ; lẹhìnnáà ìwọ gbọdọ bèerè lọwọ mi bóyá ó tọ, bí ó bá sì tọ, èmi yíò mú kí oókan àyà rẹ kí ó gbóná nínú rẹ; nítorínáà, ìwọ yíò mọ lára pé ó tọ.   9 Ṣùgbọn bí kò bá tọ ìwọ kì yíò ní irú ìmọlára bẹẹ, ṣugbọn ìwọ yíò ní ìraníyè ti ìrònú èyí tí yíò mú kí o gbàgbé ohun tí ó jẹ àìtọ; nítorínáà, ìwọ kò leè kọ ohun náà tí ó jẹ mímọ àfi bí a bá fi fún ọ láti ọdọ mi.   10 Nísisìyí, bí ìwọ bá ti mọ èyí ìwọ ìba ti túmọ; bí ó tilẹ rí bẹẹ, kò tọnà pé kí o túmọ ní ìsisìyí.   11 Kíyèsíi, ó tọnà nígbàtí o bẹrẹ; ṣùgbọn ìwọ bẹrù, àti pé àkókò náà ti kọjá, kò sì tọnà mọ nísìsìyí;   12 Nítorí, njẹ ìwọ kò kíyèsíi pé mo ti fun ìránṣẹ mi Joseph ní ànító okun, nípa èyí tí àlàfo náà dí? Kò sì sí ọkankan nínú yin tí mo dá lẹbi.   13 Ṣe ohun yìí èyí tí èmi ti paláṣẹ fún ọ, ìwọ yíò sì ṣe rere. Jẹ olõtọ, kí o má sì ṣe gba ìdánwò láàyè.   14 Dúró ṣinṣin nínú iṣẹ náà èyí tí mo ti pè ọ sí, àti pé irun orí rẹ kan kì yíò sọnù, a ó sì gbé ọ sókè ní ọjọ ìkẹhìn. Amin.   ÌPÍN 10   Ìfihàn tí a fi fún Wòlíì Joseph Smith, ní Harmony, Pennsylvania, tí ó ṣeéṣe kí ó jẹ àyíká Oṣù Kẹrin 1829, bí ó tilẹ jẹ pé àwọn abala kan le ti jẹ gbígbà láti ìbẹrẹ bíi ìgbà ẹẹrùn 1828. Nínú èyí Olúwa sọ fún Joseph nípa àwọn àtúnṣe tí àwọn ènìyàn búburú ṣe nínú àwọn ojú ewé ìwé àfọwọkọ mẹrìndínlọgọfà lati ínú ìtumọ ìwé ti Léhì, nínú Ìwé Ti Mọmọnì. Àwọn ojú ewé ìwé àfọwọkọ wọnyí ti sọnù ní ìpamọ Martin Harris, ẹnití a fa àwọn ewé ìwé náà lé lọwọ fún ìgbà díẹ. Wo àkọlé sí ìpín kẹta. Ète búburú náà ni láti dúró de àtúnṣe tí wọn retí sí ìtúmọ àwọn ohun tí ó wà nínú àwọn ojú ewé ìwé tí wọn jí gbé lọ, àti lẹhìnnáà kí wọn ó le sọ olùtúmọ di aláìmọkan nípa fífi àwọn àìṣedéédé hàn tí àwọn àtúnṣe náà ti múwá. Pé ète búburú yìí ti di rírò sínú fún ènìyàn ibi náà ti ó sì jẹ mímọ sí Olúwa àní nígbàtí Mọmọnì, ará Néfì olùpìtàn ìgbàanì, nṣe àkekúrú àwọn àwo tí a ti kójọ sílẹ, ni ó fara hàn nínú Ìwé Ti Mọmọnì wo Àwọn Ọrọ ti Mọmọnì 1:37.   126, Sátánì rú àwọn ènìyàn búburú sókè láti ṣe àtakò iṣẹ Olúwa; 2733, Òun nwá láti pa ọkàn àwọn ènìyàn run; 3452, Ìhìnrere yíò lọ sí ọdọ àwọn ará Lámánì àti sí gbogbo àwọn orílẹ èdè nípa Ìwé Ti Mọmọnì; 5363, Olúwa yíò gbé Ìjọ Rẹ àti ìhìnrere Rẹ kalẹ ní ààrin àwọn ènìyàn; 6470, Òun yíò kó gbogbo àwọn ẹni ironúpìwàdà jọ sí inú Ìjọ Rẹ yíò sì gba àwọn olùgbọràn là.   1 Nísisìyí, kíyèsíi, mo wí fún ọ, pé nítorí tí o gbé àwọn ohun kíkọ wọnnì tí a ti fi agbára fún ọ láti túmọ nípasẹ Urímù àti Túmmímù, sílẹ sí ọwọ ènìyàn búburú, ìwọ ti sọ wọn nù.   2 Àti pé ìwọ ti sọ ẹbùn rẹ nù ní ìgbà kannáà, iyè rẹ sì ti ṣókùnkùn.   3 Bí ó tilẹ rí bẹẹ, nísisìyí a ti mú un padà sípò fún ọ lẹẹkansíi; nítorínáà ríi pé o jẹ olótĩtọ kí o sì tẹsíwájú sí píparí ìyókù iṣẹ ìtumọ náà gẹgẹbí o ṣe bẹrẹ.   4 Má ṣe sáré púpọ jù tàbí kí o ṣe iṣẹ ju bí o ti ní okun lọ àti àwọn ohun èlò tí a pèsè fún ọ láti ṣe ìtúmọ; ṣugbọn jẹ aláìṣemẹlẹ títí dé òpin.   5 Máa gbàdúrà nígbà gbogbo, kí ìwọ lè di aṣẹgun; Bẹẹni, kí ìwọ o lè ṣẹgun Sátánì, àti pé kí ìwọ lè bọ lọwọ àwọn ìránṣẹ Sátánì tí wọn di iṣẹ rẹ mú.   6 Kíyèsíi, wọn ti wá ọnà láti pa ọ run; Bẹẹni, àní ẹni náà nínú ẹni tí ìwọ ní ìgbẹkẹlé, ti wá ọnà láti pa ọ run.   7 Àti pé fún ìdí èyí mo sọ pé ó jẹ ènìyàn búburú, nítorí òun ti wá ọnà láti kó àwọn ohun tí a fi sí ìpamọ rẹ lọ; àti bákannáà òun ti lépa láti pa ẹbùn rẹ run.   8 Àti pé nítorí tí ìwọ ti gbé àwọn ìwé náà lé e lọwọ, kíyèsíi, àwọn ènìyàn búburú ti gbà wọn lọwọ rẹ.   9 Nítorínáà, ìwọ ti gbé àwọn nkan wọnyí sílẹ, bẹẹni, èyíinì tí ó jẹ mímọ, sí inũ búburú.   10 Àti pé, kíyèsíi, Sátánì ti fi sí ọkàn wọn láti pààrọ àwọn ọrọ èyí tí ìwọ ti mú kí a kọ, tàbí tí ìwọ ti túmọ, àwọn èyí tí wọn ti lọ kúrò ní ọwọ rẹ.   11 Àti kíyèsíi, mo wí fún ọ, pé nítorí tí wọn ti pààrọ àwọn ọrọ wọnyí, wọn kà lòdì sí ohun tí ìwọ túmọ àti tí o mú kí a kọ;   12 Àti, ní ọnà yìí, Sátánì ti lépa lati gbé ète àrékérekè kan kalẹ, kí òun lè pa iṣẹ yìí run.   13 Nítorí ó ti fi sí ọkàn wọn láti ṣe èyí, pé nípa irọ pípa wọn yíò lè sọ pé àwọn ti mú ọ nínú àwọn ọrọ tí ìwọ ṣe bí ẹni pé o túmọ.   14 Lõtọ, ni mo wí fún ọ, pé èmi kì yíò fi ààyè gbà pé kí Sátánì ṣe àṣeyọrí ète ibi rẹ nínú ohun yìí.   15 Nítorí kíyèsíi, òun ti fi sí ọkàn wọn láti mú kí ìwọ ó dán Olúwa Ọlọrun rẹ wò, nípa bíbéèrè lati tún ìtúmọ rẹ ṣe lẹẹkan síi.   16 Àti nígbànáà, kíyèsíi, wọn sọ wọn sì rò nínú ọkàn wọnÀwa yíò wòó bóyá Ọlọrun ti fún un ní agbára láti túmọ, bí ó bá sì rí bẹẹ, yíò tún fún un ní agbára bákanáà lẹẹkan síi.   17 Àti pé bí Ọlọrun bá fún un ní agbára lẹẹkan síi, tàbí bí òun bá ṣe ìtúmọ lẹẹkansíi, tàbí, ní ọnà míràn, bí òun bá lè mú awọn ọrọ kannáà jáde wá, kíyèsíi, a ti ní àwọn ọrọ wọnyí ní ọwọ wa, àwa sì ti pààrọ wọn;   18 Nítorínáà wọn kò lè bá ara mu, àwa yíò sì sọ pé òun ti pa irọ nínú awọn ọrọ rẹ, àti pè òun kò ní ẹbùn, òun kò sì ní agbára.   19 Nítorínáà a ó paárun, àti iṣẹ náà bákannáà; àti pé a ó ṣe èyí kí ojú má baà tì wá ní ìkẹhìn, àti kí á ba lè gba ògo ti ayé.   20 Lõtọ, lõtọ, ni mo wí fún ọ, pé Sátánì ti gba ọkàn wọn; ó rú ọkàn wọn sókè sí àìṣedéédé ní ìlòdì sí ohun èyítí ó dára;   21 Àti pé ọkàn wọn ti bàjẹ, ó sì kún fún búburú àti àwọn ohun ìríra; àti pé wọn fẹràn òkùnkùn dípò ìmọlẹ, nítorí awọn iṣẹ wọn jẹ ibi; nítorínáà wọn kì yíò béèrè mi.   22 Sátánì rú wọn sókè, kí ó lè sìn ọkàn wọn lọ sí ìparun.   23 Àti báyìí ni òun ti gbé ète àrékérekè kan kalẹ, ní ríro láti pa iṣẹ Ọlọrun run; ṣugbọn èmi yíò beerè èyí ní ọwọ wọn, yíò sì padà di ìtìjú àti ìdálẹbi fún wọn ní ọjọ ìdájọ.   24 Bẹẹni, òun ti rú ọkàn wọn sókè láti bínú tako iṣẹ yìí.   25 Bẹẹni, òun ti sọ fún wọn: Ẹ tàn jẹ kí ẹ sì dúró ní ìkọkọ láti mú, kí ẹ lè pa run; kíyèsíi; èyí kìí ṣe ìbàjẹ. Àti báyìí ni òun pọn wọn, ó sì wí fún wọn pé kìí ṣe ẹṣẹ lati pa irọ kí wọn ba lè mú ènìyàn nínú irọ, kí wọn ba lè pa á run.   26 Àti báyìí ni ó pọn wọn lé, ó sì sìn wọn títí ó fi wọ ọkàn wọn lọ sí ọrun àpáàdì; àti báyìí ni ó jẹ kí wọn ó mú ara wọn bọ sínú ìkẹkùn tí àwọn tìkara wọn dẹ.   27 Àti báyìí ni òun nlọ sí òkè àti sí ilẹ, síwá àti sẹhìn nínú ilé ayé, ní wíwá lati pa ọkàn àwọn ènìyàn run.   28 Lõtọ, lõtọ, ni mo wí fún ọ, ègbé ni fún ẹnití ó parọ láti tan ni jẹ nítorí òun rò pé ẹlòmíràn ti parọ láti tan ni jẹ, nítorí a kì yíò dá irú ẹni bẹẹ sí nínú ìdájọ Ọlọrun.   29 Nísisìyí, kíyèsíi, wọn ti pààrọ àwọn ọrọ wọnyí, nítorípé Sátánì wí fún wọn: Òun ti tàn ọ jẹàti pé báyìí ni ó pọn wọn sí ìṣìnà lati ṣe àìṣedéédé, láti jẹ kí ìwọ kí ó dán Olúwa Ọlọrun rẹ wò.   30 Kíyèsíi, mo wí fún ọ, pé ìwọ kì yíò tún túmọ lẹẹkansíi àwọn ọrọ wọnnì tí o ti jáde lọ kúrò ní ọwọ rẹ.   31 Nitori, kíyèsíi, wọn kì yíò ṣe àṣeyọrí awọn ète ibi wọn ní pípa irọ lòdì sí àwọn ọrọ wọnnì. Nítorí, kíyèsíi, bí ìwọ bá le mú àwọn ọrọ kannáà jade, wọn yíò sọ pé ìwọ ti pa irọ, àti pé ìwọ ti ṣe bíi ẹnipé o túmọ, ṣùgbọn pé o ti tako ara rẹ.   32 Àti, kíyèsíi, wọn yíò tẹ èyí jade, àti pé Sátánì yíò sé ọkàn àwọn ènìyàn le láti ru wọn sókè lati bínú lòdì sí ọ, kí wọn má baà gba àwọn ọrọ mi gbọ.   33 Báyìí ni Sátánì ronú láti fi agbára tẹ ẹrí rẹ mọlẹ ní ìran yìí, pé kí iṣẹ náà má baà lè jade wá ní ìran yìí.   34 Ṣùgbọn kíyèsíi, ọgbọn nìyí, àti nítorí tí mo fi ọgbọn hàn ọ, tí mo sì fún ọ ní àwọn òfin nípa àwọn nkan wọnyí, ohun tí ìwọ yíò ṣe, má ṣe fi hàn sí ayé títí tí ìwọ yíò fi ṣe àṣeyọrí iṣẹ ìtumọ náà.   35 Kí ó má yà ọ lẹnu pé mo wí fún ọ: Ọgbọn nìyí, má ṣe fi hàn sí ayénítorí mo wí, má ṣe fi hàn sí ayé, kí á lè pa ọ mọ.   36 Kíyèsíi, èmi kò sọ pé ìwọ kò ní fi hàn àwọn olódodo.   37 Ṣùgbọn níwọn ìgbàtí ìwọ kò lè fi ìgbà gbogbo ṣe ìdájọ olódodo, tàbí níwọn ìgbàtí ìwọ kò lè fi ìgbà gbogbo mọ ẹni búburú yàtọ sí olódodo, nítorínáà mo wí fún ọ, pa ẹnu rẹ mọ títí tí èmi yíò fi ríi pé ó tọ láti sọ ohun gbogbo di mímọ sí ayé nípa ohun náà.   38 Àti nísisìyí, lõtọ ni mo wí fún ọ, pé àkọsílẹ àwọn ohun wọnnì tí ìwọ ti kọ, èyítí o ti lọ kúrò ní ọwọ rẹ, wà ní fífín sí orí àwọn àwo ti Néfì;   39 Bẹẹni, kí o sì rantí pé a ti sọ nínú àwọn ìwé kíkọ pé àwọn àkọsílẹ pàtàkì kan ni a ti fi fúnni nípa àwọn ohun wọnyí ní orí àwọn àwo Néfì.   40 Àti nísisìyí, nítori àkọsílẹ èyí tí a fín sí orí àwọn àwo ti Néfì ṣe pàtàkì jùlọ nípa àwọn ohun tí, nínú ọgbọn mi, èmi yíó mú wá sí ìmọ àwọn ènìyàn nínú àkọsílẹ yìí   41 Nítorínáà, ìwọ yíò tumọ àwọn ìfín tí wọn wà ní orí àwọn àwo ti Néfì, sí ìsàlẹ àní títí tí ìwọ yíò fi dé àkókò ìjọba ọba Bẹnjámẹnì, tàbí títí ìwọ yíò fi dé ibi tí ìwọ túmọ dé, àwọn èyí tí ìwọ ti dá dúró sí ọwọ;   42 Àti kíyèsíi, ìwọ yíò tẹẹ jade gẹgẹbí àkọsílẹ ti Néfì; àti báyìí èmi yíò dà àwọn wọnnì láàmú tí wọn yí àwọn ọrọ mi padà.   43 Èmi kì yíò fi ààyè sílẹ pé kí wọn ba iṣẹ mi jẹ; Bẹẹni, èmi yíò fi hàn sí wọn pé ọgbọn ti èmi ga ju àrékérekè ti èṣù lọ.   44 Kíyèsíi, abala kan péré ni wọn ti gbà, tàbí akékúrú ti àkọsílẹ ti Néfì.   45 Kíyèsíi, ọpọlọpọ ohun ni a fín sí orí àwọn àwo ti Néfì èyí tí ó fúnni ní òye títóbi jù lórí ìhìnrere mi; nítorínáà, èyí jẹ ọgbọn nínú mi pé kí ìwọ ó túmọ abala kìnní ti àwọn ìfín tí Néfì yìí, kí o sì rán jáde nínú iṣẹ yìí.   46 Àti, kíyèsíi, gbogbo ìyókù iṣẹ yìí ní gbogbo àwọn abala ìhìnrere mi nínú, èyí tí àwọn wòlíì mímọ mi; bẹẹni, ati bákannáà àwọn ọmọ ẹhìn mi, ti fẹ nínú àdúrà wọn pé kí wọn lè jáde wá sí àwọn ènìyàn wọnyìí.   47 Àti pé mo wí fún wọn, pé a ó fi fún wọn gẹgẹbí ìgbàgbọ wọn nínú àwọn àdúrà wọn;   48 Bẹẹni, èyí sì ni ìgbàgbọ wọnpé ìhìnrere mi, èyí tí mo fi fún wọn pé kí wọn lè máa wàásù rẹ ní ọjọ ayé wọn, lè wá sí ọdọ àwọn arákùnrin wọn àwọn ará Lámánì, àti bákannáà gbogbo àwọn tí wọn ti di ara Lámánì nípa ìyapa wọn.   49 Nísisìyí, èyí nìkan kọìgbàgbọ wọn nínú àwọn àdúrà wọn ni pé kí ìhìnrere yìí lè di mímọ bákannáà, bí ó bá jẹ pé ó ṣeéṣe pé kí àwọn orílẹ èdè míràn ó ní ilẹ yìí ní ìní;   50 Àti báyìí ni, wọn fi ìbùkún sílẹ sí orí ilẹ yìí nínú àwọn àdúrà wọn, pé kí ẹnikẹni tí ó bá gba ìhìnrere yìí gbọ ní ilẹ yìí lè ní ìyè ayérayé;   51 Bẹẹni, pé kí ó lè jẹ ọfẹ sí gbogbo èyíkéyìí orílẹ èdè, ìbátan, èdè, tàbí ènìyàn tí wọn lè jẹ.   52 Àti nísisìyí, kíyèsíi, gẹgẹbí ìgbàgbọ wọn nínú àdúrà wọn ni èmi yíò mú abala yìí ti ìhìnrere mi wá sí ìmọ àwọn ènìyàn mi. Kíyèsíi, èmi kò mú un wá láti pa èyíinì run tí wọn ti gbà, ṣùgbọn láti gbé e ró.   53 Àti nítorí èyí ni èmi ti wí pé: Bí ìran yìí kò bá sé ọkàn wọn le, èmi yíò gbé ìjọ mi kalẹ ní ààrin wọn.   54 Nísisìyí, èmi kò sọ èyí láti pa ìjọ mi run, ṣùgbọn mo sọ èyí láti gbé ìjọ mi ró;   55 Nítorínáà, ẹnikẹni tí ó bá jẹ ti ìjọ mi kí ó máṣe bẹrù, nítorí irú wọn yíò jogún ìjọba ọrun.   56 Ṣùgbọn àwọn ẹnití kò bẹrù mi, tàbí pa àwọn òfin mi mọ ṣùgbọn tí wọn kọ àwọn ìjọ fún ara wọn fún èrè jíjẹ, bẹẹni, àti gbogbo àwọn wọnnì tí wọn nṣe búburú tí wọn ngbé ìjọba èṣù róbẹẹni, lõtọ, lõtọ, ni mo wí fún ọ, pé àwọn ni èmi yíò dí lọwọ, èmi yíó mú kí wọn ó wárìrì àti wọn yíò sì gbọn dé ààrin gbùngbùn.   57 Kíyèsíi, èmi ni Jésu Krísti ọmọ Ọlọrun. Mo wá sí ọdọ àwọn tèmi, àwọn tèmi kò sì gbà mí.   58 Èmi ni ìmọlẹ tí ó ńtàn nínú òkùnkùn, òkùnkùn kò sì mọ ọ.   59 Èmi ni ẹni náà tí ó sọÀwọn àgùntàn míràn ni emi ní tí wọn kìi ṣe ti agbo yìífún àwọn ọmọ ẹhìn mi, àti pé ọpọlọpọ ni wọn wà tí ọrọ mi kò yé.   60 Àti pé èmi yíò fi hàn àwọn ènìyàn yìí pé mo ní àwọn àgùntàn míràn, wọn sì jẹ ẹka ti ilé Jakọbù;   61 Àti pé èmi yíò mú un wá sí ìmọlẹ àwọn iṣẹ ìyanu wọn, tí wọn ṣe ní orúkọ mi.   62 Bẹẹni, èmi yíò sì mú ìhìnrere mi wá sí ìmọlẹ bákannáà, èyí tí a ṣe iṣẹ ìránṣẹ rẹ fún wọn, àti, kíyèsíi, wọn kí yíò sẹ àwọn ohun náà èyítí o ti gbà, ṣùgbọn wọn yíò gbé e ró, wọn yíò sì mú un wá sí ìmọlẹ àwọn kókó òtítọ ẹkọ mi, bẹẹni, àti ẹkọ kansoso tí ó wà nínú mi.   63 Àti pé èyí ni mo ṣe kí èmi ó lè gbé ìhìnrere mi kalẹ, kí á má baà rí ìjà púpọ, bẹẹni, Sátánì máa ńru ọkàn àwọn ènìyàn sókè sí ìjà nípa àwọn kókó ẹkọ mi, àti nínú àwọn nkan wọnyí wọn nṣe àṣìṣse, nítorí wọn ńyí ọrọ Ọlọrun po òye rẹ kò sì yé wọn.   64 Nítorínáà, èmi yíò sọ ohun ìjìnlẹ nlá yìí di mímọ fún wọn.   65 Nítorí, kíyèsíi, èmi yíò kó wọn jọ bí àgbébọ ti íràdọ bò àwọn ọmọ rẹ sí abẹ ìyẹ rẹ, bí wọn kò bá sé ọkàn wọn le.   66 Bẹẹni, bí wọn yíò bá wá, wọn lè wá, kí wọn o sì ṣe àbápín nínú omi ìyè ayérayé lọfẹẹ.   67 Kíyèsíi, èyí ni ẹkọ miẹnikẹni tí ó bá ronúpìwàdà tí ó sì wá sí ọdọ mi, òun kannáà ni ìjọ mi.   68 Ẹnikẹni tí ó bá kéde púpọ tàbí kéré jù èyí, irú ẹni bẹẹ kìí ṣe ti èmi, ṣùgbọn ó jẹ alátakò sí mi, nítorínáà kìí ṣe ti ìjọ mi.   69 Àti Nísisìyí, kíyèsíi, ẹnikẹni tí ó bá jẹ ti ìjọ mi, ati tí ó fi ara da ìjọ mi títí dé òpin, òun ni èmi yíò gbé kalẹ lórí àpáta mi, ọrun àpádì kì yíò sì lè dáa dúró.   70 Àti nísisìyí, rantí àwọn ọrọ ẹni náà tí íṣe ìyè àti ìmọlẹ ayé, Olùràpadà rẹ, Olúwa rẹ àti Ọlọrun rẹ. Amin.   ÌPÍN 11   Ìfihàn tí a fúnni nípasẹ Wòlíì Joseph Smith sí arákùnrin rẹ Hyrum Smith, ní Harmony, Pennsylvania, Oṣù Karũn 1829. Ìfihàn yìí jẹ èyí tí a gbà nípa lílo Urimù àti Tummimù ní ìdáhùn sí àdúrà àti ìbéèrè Joseph. Ìtàn ti Joseph Smith dáa lábàá pé a gba ìfihàn yìí lẹhìn ìmúpadàbọsípò Oyè Àlufáà ti Aaronì.   16, Àwọn òṣiṣẹ nínú ọgbà ajarà yíò jẹ èrè ìgbàlà; 714, Wá ọgbọn, kígbe ironúpìwàdà, ní ìgbẹkẹlé nínú Ẹmì, 1522, Pa àwọn òfin mọ, kí o sì ṣe àṣàrò ọrọ Olúwa; 2327, Má ṣe sẹ ẹmí ìfihàn àti ìsọtẹlẹ; 2830, Àwọn tí wọn gba Krísti di ọmọ Ọlọrun.   1 Iṣẹ títóbi ati yíyanilẹnu kan ti fẹ jáde wá ní àárin àwọn ọmọ ènìyàn.   2 Kíyèsíi, èmi ni Ọlọrun; tẹtí sí ọrọ mi, èyí tí ó jẹ alààyè ati alágbára, ó mú ju idà olójú méjì lọ, sí pípín lọtọọtọ ti oríkèé àti mùndùnmúndùn; nítorínáà tẹtí sí ọrọ mi.   3 Kíyèsíi, oko náà ti funfun tán fún ìkórè; nítorínáà, ẹnikẹni tí ó bá fẹ láti kórè ẹ jẹ kí ó fi dòjé rẹ pẹlú agbára rẹ, kí ó sì kórè nígbatí ọjọ sì wà, kí òun baà lè fi pamọ fún ìgbàlà àìlópin ti ẹmí rẹ ní ìjọba Ọlọrun.   4 Bẹẹni, ẹnikẹni tí ó bá fi dòjé rẹ gún un tí ó sì kórè, ẹni náà ni Ọlọrun pè.   5 Nítorínáà, bí ìwọ bá béèrè ní ọwọ mi, ìwọ yíò rí gbà; bí ìwọ bá kan ìlẹkùn, a ó ṣí i fún ọ.   6 Nísisìyí, bí ìwọ ti béèrè, kíyèsíi, mo wí fún ọ, pa àwọn òfin mi mọ, kí o sì lépa lati mú jáde wá ati lati ṣe àgbékalẹ ipa ọnà Síónì.   7 Ma ṣe lépa fún ọrọ ṣugbọn fún ọgbọn; àti, kíyèsíi, àwọn ohun ìjìnlẹ Ọlọrun ni a ó ṣí fún ọ, àti nígbànáà ni a ó sọ ìwọ di ọlọrọ. Kíyèsíi, ẹnikẹni tí ó bá ní ìyè àìnípẹkun ni ọlọrọ.   8 Lõtọ, lõtọ, ni mo wí fún ọ, àní bí ìwọ ṣe fẹ lati ọwọ mi bẹẹ gẹgẹ ni a ó ṣe é fún ọ; àti, bí ìwọ bá fẹ, ìwọ yíó jẹ ohun èlò fún ṣíṣe ọpọ iṣẹ rere ní ìran yìí.   9 Ma ṣe sọ ohunkohun ṣùgbọn ironúpìwàdà fún ìran yìí. Pa àwọn òfin mi mọ, kí o sì ṣe ìrànlọwọ lati mú iṣẹ mi jáde wá, gẹgẹbí àwọn òfin mi, ìwọ yíò sì di alábùkúnfún.   10 Kíyèsíi, ìwọ ní ẹbùn kan, tàbí ìwọ yíò ní ẹbùn kan bí ìwọ bá fẹ lati ọwọ mi nínú ìgbàgbọ, pẹlú ọkàn òtítọ, ní gbígbàgbọ nínú agbára Jésu Krísti, tàbí nínú agbára mi èyí tí ó nbá ọ sọrọ;   11 Nítorí, kíyèsíi, èmi ni ẹnití ó sọrọ; èmi ni ìmọlẹ tí ó ńtàn nínú òkùnkùn, àti pé nípa agbára mi èmi fi àwọn ọrọ wọnyìí fún ọ.   12 Àti nísisìyí, lõtọ, lõtọ, ni mo wí fún ọ, fi ìgbẹkẹlé rẹ sínú Ẹmì náà èyí tí ó ndarí lati ṣe rerebẹẹni, láti ṣe títọ, láti rìn ní ìtẹríba, láti dájọ ní òdodo; èyí sì ni Ẹmí mi.   13 Lõtọ, lõtọ, ni mo wí fún ọ, èmi yíò fún ọ lára Ẹmí mi, èyí tí yíò fi òye fun iyè inú rẹ, tí yíò sì fi ayọ kún ọkàn rẹ.   14 Àti pé nígbànáà ni ìwọ yíò mọ, tàbí nípa èyí ni ìwọ yíò mọ, gbogbo ohun èyíkéyìí tí ìwọ bá fẹ lati ọdọ mi, èyítí ó níí ṣe pẹlú awọn ohun ti òdodo, nínú ìgbàgbọ pẹlú ìgbàgbọ nínú mi pé ìwọ yíò rí gbà.   15 Kíyèsíi, mo pàṣẹ fún ọ pé ìwọ kò níláti rò pé a ti pè ọ láti wàásù títí tí a ó fi pè ọ.   16 Dúró fún ìgbà díẹ síi, títí tí ìwọ yíò fi ní ọrọ mi, àpáta mi, ìjọ mi, àti ìhìnrere mi, kí ìwọ lè mọ pẹlú ìdánilójú nípa ẹkọ mi.   17 Àti nígbanáà, kíyèsíi, gẹgẹbí ìfẹ inú rẹ, bẹẹni, àní gẹgẹbí ìgbàgbọ rẹ ni a ó ṣe é fún ọ.   18 Pa àwọn òfin mi mọ; pa ẹnu rẹ mọ; bẹ ẹbẹ sí Ẹmí mi;   19 Bẹẹni, fi ara mọ mi pẹlú gbogbo ọkàn rẹ, kí ìwọ lè ṣe ìrànlọwọ láti mú wá sí ìmọlẹ àwọn ohun wọnnì nípa èyí tí a ti sọbẹẹni, ṣíṣe ìtumọ iṣẹ mi; ní sùúrù títí ìwọ yíò fi ṣe é yọrí.   20 Kíyèsíi, èyí ni iṣẹ rẹ, láti pa àwọn òfin mi mọ, bẹẹni, pẹlú gbogbo agbára rẹ, iyè àti okun.   21 Máṣe lépa láti kéde ọrọ mi, ṣùgbọn lépa lati gba ọrọ mi, àti nígbànáà ni okùn ahọn rẹ yíò tú; nígbànáà, bí ìwọ bá fẹ, ìwọ yíò ní Ẹmí mi àti ọrọ mi, bẹẹni, agbára Ọlọrun sí àìṣiyèméjì àwọn ènìyàn.   22 Ṣùgbọn nísisìyí pa ẹnu rẹ mọ; ṣe àṣàrò nínú ọrọ mi èyí tí ó ti jade lọ sí ààrin àwọn ọmọ ènìyàn, àti bákannáà ṣe àṣàrò nínú ọrọ mi èyí tí yíò jade wá ní ààrin àwọn ọmọ ènìyàn, tàbí èyí tí a nṣe ìtumọ rẹ lọwọ, bẹẹni, títí tí ìwọ yíò fi gba gbogbo ohun tí èmi yíò fi fún àwọn ọmọ ènìyàn ní ìran yìí, àti pé nígbànáà ni a ó fi ohun gbogbo tí ó kù kún un.   23 Kíyèsíi ìwọ ni Hyrum, ọmọ mi; lépa ìjọba Ọlọrun, ohun gbogbo ni a ó sì fi kún un gẹgẹbí èyĩnì tí ó tọ.   24 Kọ sí orí àpáta mi, èyí tí ṣe ìhìnrere mi.   25 Má ṣe sẹ ẹmí ìfihàn, tàbí ẹmí ìsọtẹlẹ, nítorí ègbé ni fún ẹnití ó bá sẹ àwọn ohun wọnyí.   26 Nítorínáà, fi pamọ sí inú ọkàn rẹ títí di ìgbà náà tí, nínú ọgbọn mi, ìwọ yíò fi jáde lọ.   27 Kíyèsíi, èmi nsọrọ sí gbogbo ènìyàn tí ó ní ìfẹ inú rere, tí wọn sì ti fi dòjé wọn láti kórè.   28 Kíyèsíi, èmi ni Jésu Krísti, Ọmọ Ọlọrun. Èmi ni ìyè àti ìmọlẹ ayé.   29 Èmi kan náà ni ẹnití ó wá sí ọdọ àwọn tèmi tí àwọn tèmi kò sì gbà mí;   30 Ṣùgbọn lõtọ, lõtọ, ni mo wí fún ọ, pé gbogbo àwọn tí wọn bá gbà mi, àwọn náà ni èmi yíò fi agbára fún láti di ọmọ Ọlọrun, àní fún àwọn tí wọn gbàgbọ nínú orúkọ mi. Amin.   ÌPÍN 12   Ìfihàn tí a fi fúnni nípasẹ Wòlíì Joseph Smith sí Joseph Knight Àgbà, ní Harmony, Pennsylvania, Oṣù Karũn ọdún 1829. Joseph Knight gba àwọn ohun tí Joseph Smith kéde gbọ nípa níní àwọn àwo Ìwé Ti Mómónì ní ìkáwọ rẹ, àti ìṣẹ ìtumọ tí ó nlọ lọwọ nígbànáà, òun sì ti fi ọpọ ìgbà ṣe àtìlẹhìn fún Joseph Smith àti akọwé rẹ, èyí tí ó mú kí ó ṣẽṣe fún wọn láti tẹ síwájú nínú ìtumọ. Nítorí ẹbẹ Joseph Knight, Wolíì náà béèrè lọwọ Olúwa ó sì gba ìfihàn.   16, Àwọn òṣìṣẹ nínú ọgbà àjàrà yíò gba èrè ìgbàlà; 79, Gbogbo ẹnití ó bá fẹ tí wọn sí kún ojú òsùnwọn lè ṣe ìrànlọwọ nínú iṣẹ Olúwa.   1 Iṣẹ títóbi ati yíyanilẹnu kan ti fẹ jáde wá ní ààrin àwọn ọmọ ènìyàn.   2 Kíyèsíi, èmi ni Ọlọrun; tẹtí sí ọrọ mi, èyí tí ó jẹ alààyè ati alágbára, ó mú ju idà olójú méjì lọ, láti pín sí ọtọọtọ oríkèé àti mùndùnmúndùn; nítorínáà tẹtí sí ọrọ mi.   3 Kíyèsíi, oko náà ti funfun tán fún ìkórè, nítorínáà ẹnikẹni tí ó bá fẹ láti kórè, ẹ jẹ kí ó fi dòjé rẹ gún un pẹlú ipá rẹ, kí òun sì kórè nígbàtí ọjọ sì wà, kí òun baa lè kó o pamọ fún ìgbàlà àìlópin ọkàn rẹ nínú ìjọba Ọlọrun.   4 Bẹẹni, ẹnikẹni tí ó bá fi dòjé rẹ tí ó sì kórè, ẹni náà ni Ọlọrun pè.   5 Nítorínáà, bí ìwọ bá béèrè ní ọwọ mi ìwọ yíò rí gbà; bí ìwọ bá kan ìlẹkùn a ó ṣí i fún ọ.   6 Nísisìyí, bí ìwọ ti béèrè, kíyèsíi, mo wí fún ọ, pa àwọn òfin mi mọ, kí o sì lépa lati mú jáde wá ati lati ṣe àgbékalẹ ipa ọnà Síónì.   7 Kíyèsíi, èmi ńba ọ sọrọ, àti bákannáà sí gbogbo àwọn tí wọn fẹ láti mú iṣẹ yìí jade wá àti láti ṣe àgbékalẹ rẹ.   8 Àti pé ẹnikẹni kò lè ṣe ìrànwọ nínú iṣẹ yìí bí kò ṣe pé ó rẹ ara rẹ sílẹ kí ó sì kún fún ìfẹ, pẹlú níní ìgbàgbọ, ìrètí, àti ìfẹ àìlẹgbẹ, pẹlú wíwà ní ìwọntún-wọnsì nínú ohun gbogbo, èyíkéyìí tí a lè fi sí abẹ ìtọjú rẹ.   9 Kíyèsíi, èmi ni ìmọlẹ àti ìyè ayé, tí ó ńsọ àwọn ọrọ wọnyí, nítorínáà fi etí sí ọrọ mi pẹlú agbára rẹ, nígbànáà ìwọ ni a pè. Amin.   ÌPÍN 13   Àyọkúrò láti inú ìwé ìtàn ti Joseph Smith tí ó ṣe àpéjúwe ìlànà ìfinijoyè ti Wòlíì náà àti Oliver Cowdery sí oyè àlufáà ti Aarónì ní itòsí Harmony, Pennsylvania, ọjọ kẹdógún Oṣù karũn 1829. Ìfinijoyè náà ni a ṣe lati ọwọ angẹlì kan tí ó kéde ara rẹ bíi Jòhánnù, ẹni kannáà tí a pè ní Jòhánnù Onítẹbọmi nínú Májẹmu Titun. Angẹlì náà ṣe àlàyé pé òun nṣiṣẹ lábẹ ìdarí Péterù, Jákọbù, àti Johannù, àwọn Àpostélì ìgbàanì, tí wọn ní àwọn kọkọrọ oyè àlùfáà gíga, èyítí a pè ní Òyè àlùfáà ti Melkizedekì. Ìlérì náà ni a fi fún Joseph àti Oliver pé nígbàtí àkókò bá tó òyè àlufáà gíga yìí yíó di fífi lé wọn lórí. Wo ìpín 27:78, 12.   Àwọn kọkọrọ àti agbára oyè àlùfáà ti Aarónì ni a fi lélẹ.   1 Ní orí yín ẹyin ìránṣẹ ẹlẹgbẹ mi, ní orúkọ Mèssíà mo fi oyè àlùfáà ti Aarónì fũn yín, èyí tí ó ní kọkọrọ ti ìṣẹ ìránṣẹ àwọn ángẹlì, àti ti ìhìnrere ironúpìwàdà, àti ti ìrìbọmi nípa rírì bọmi fún ìmúkúrò àwọn ẹṣẹ; àti pé a kì yíò mú èyí kúrò ní ilé ayé mọ láí, títí tí àwọn ọmọ Léfì yíò fi rúbọ lẹẹkan síi ẹbọ-ọrẹ kan sí Olúwa nínú òdodo.   ÌPÍN 14   Ìfihàn tí a fi fúnni nípasẹ Wolíì Joseph Smith sí David Whitmer, ní Fayette, New York, Oṣù Kẹfà 1829. Àwọn mọlẹbí Whitmer ti ní ìfẹ púpọ sí iṣẹ ìtumọ Ìwé Ti Mọmọnì. Wòlíì náà ti fi ibùgbé rẹ kalẹ sí ilé Peter Whitmer Àgbà, níbẹ ni ó ngbé títí tí iṣẹ ìtumọ ìwé náà fi dé ìparí àti tí wọn fi gba àṣẹ láti tẹ ìwé tí ó nbọ náà sí ìta. Mẹta nínú àwọn ọmọ Whitmer, tí ọkọọkan nínú wọn ti gba ẹrí nípa bí ìwé náà ṣe jẹ òtítọ tó wá wòye bí ó ṣe kàn wọn tó láti mọ ojúṣe tí wọn ní kárakára gẹgẹbí olúkúlùkù. Ìfihàn yìí àti méjì tí yíò tẹlé e Ìpín Kẹdogún àti ẹkẹrìndínlógún ni a gbà ní ìdáhùn sí ìbéèrè kan nípa lílo Urimù àti Thummimù. David Whitmer di ọkan nínú Àwọn Ẹlẹrìí Mẹta Ìwé Ti Mọmọnì.   16, Àwọn òṣìṣẹ nínú ọgbà ajarà yíò gba èrè ìgbàlà; 78, Iyè àìnípẹkun ni ó ga jùlọ nínú àwọn ẹbùn Ọlọrun. 911, Krísti dá ọrun àti ayé.   1 Iṣẹ títóbi ati yíyanilẹnu kan fẹ jáde wá sí àwọn ọmọ ènìyàn.   2 Kíyèsíi, èmi ni Ọlọrun; tẹtí sí ọrọ mi, èyí tí ó jẹ alààyè àti alágbára, ó mú ju idà olójú méjì lọ láti pín sí ọtọọtọ oríkèé àti mùndùnmúndùn; nítorínáà tẹtí sí ọrọ mi.   3 Kíyèsíi, oko náà ti funfun tán fún ìkórè, nítorínáà ẹnikẹni tí ó bá fẹ láti kórè, ẹ jẹ kí ó fi dòjé rẹ pẹlú ipá rẹ, kí ó sì kórè nígbàtí ọjọ sì wà, kí ó le kó ìgbàlà àìlópin pamọ fún ọkàn rẹ nínú ìjọba Ọlọrun.   4 Bẹẹni, ẹnikẹni tí ó bá fi dòjé rẹ tí ó sì kórè, òun kannáà ni Ọlọrun pè.   5 Nítorínáà, bí ìwọ bá béèrè ní ọwọ mi, ìwọ yíò rí gbà; bí ìwọ bá kan ìlẹkùn a ó ṣí i fún ọ.   6 Lépa láti mú jade wá àti láti ṣe àgbékalẹ Síónì mi. Pa àwọn òfin mi mọ nínú ohun gbogbo.   7 Àti pé, bí ìwọ bá pa àwọn òfin mi mọ tí o sì fi orí tìí dé òpin ìwọ yíò ní ìyè ayérayé, ẹbùn èyí tí ó ga jùlọ nínú àwọn ẹbùn Ọlọrun.   8 Yíò sí ṣe, pé bí ìwọ bá béèrè lọwọ Bàbá ní orúkọ mi, pẹlú ìgbágbọ, ìwọ yíò gba Ẹmí Mímọ, èyí tí ó ńfun ni ní ọrọ sísọ, kí ìwọ kí ó lè dúró gẹgẹbí ẹlẹrìí àwọn ohun tí ìwọ yíò rí àti tí ìwọ yíò gbọ, àti bákannáà pé kí ìwọ kí ó lè kéde ironúpìwàdà sí ìran yìí.   9 Kíyèsíi, èmi ni Jésu Krísti, Ọmọ Ọlọrun alààyè, ẹnití ó dá àwọn ọrun àti ayé, ìmọlẹ tí kò lè fara sin nínú òkùnkùn;   10 Ati nísisìyí, èmi gbọdọ mú ẹkúnrẹrẹ ìhìnrere mi jade wá láti ọdọ àwọn Kèfèrí sí ilé Israeli.   11 Àti kíyèsíi, ìwọ ni Dáfídì, ìwọ ni a sì pè láti ṣe ìrànlọwọ; èyítí bí ìwọ bá ṣe ohun náà, bí o bá sì jẹ olõtọ, a ó bùkún fún ọ ní ti ẹmí àti ní ti ara, púpọ ni èrè rẹ yíò sì jẹ. Amín.   ÌPÍN 15   Ìfihàn tí a fi fúnni nípasẹ Wòlíì Joseph Smith sí John Whitmer, ní Fayette, New York, Oṣù Kẹfà ọdún 1829. wo àkọlé sí ìpín 14. Ọrọ náà jẹ ohun tí ó kanni gbọngbọn ati àtẹmọ ti ara ẹni nítorí pé Olúwa sọ ohun tí ó jẹ mímọ sí John Whitmer nìkan àti òun Tìkára Rẹ. John Whitmer di ọkan nínú Àwọn Ẹlérìí Mẹjọ sí Ìwé ti Mọmọnì lẹhìn náà.   12, Apá Olúwa wà kárí gbogbo ilẹ ayé; 36, Láti wàásù ìhìnrere àti láti gba àwọn ọkàn là ni ohun tí ó níye lórí jùlọ.   1 Fetísílẹ, ìranṣẹ mi Jòhánnù, kí o sì tẹtísí àwọn ọrọ Jésu Krísti, Olúwa rẹ àti Olùràpadà rẹ.   2 Nítorí kíyèsíi, èmi sọrọ sí ọ pẹlú ohùn mímú àti pẹlú agbára, nítorí apá mi wà lórí gbogbo ilẹ ayé.   3 Àti pé èmi yíò sọ àwọn ohun kan fún ọ èyítí èniyàn kankan kò mọ àfi èmi àti ìwọ nìkan   4 Nítorí ọpọlọpọ ìgbà ni ìwọ ti fẹ mọ lati ọdọ mi èyíinì tí yíó ní iye lórí jùlọ sí ọ.   5 Kíyèsíi, ìbùkún ni fún ọ nítorí ohun yí, àti fún sísọ àwọn ọrọ mi èyí tí mo fi fún ọ gẹgẹbí àwọn òfin mi.   6 Àti nísisìyí, kíyèsíi, mo wí fún ọ, pé ohun kan tí yíó níye lórí jùlọ fún ọ ni lati kéde ìrònúpìwàdà fún àwọn ènìyàn yìí, kí ìwọ baà lè mú àwọn ọkàn wá sí ọdọ mi, kí ìwọ ó lè sínmi pẹlú wọn ní ìjọba Bàbá mi. Amin.   ÌPÍN 16   Ìfihàn tí a fúnni nípasẹ Wòlíì Joseph Smith sí Peter Whitmer Kékeré, ní Fayette, New York, Oṣu Kẹfà 1829. wo àkọlé sí ìpín 14. Peter Whitmer Kekere di ọkan nínú Àwọn Ẹlérìí Mẹjọ fún ìwé Ti Mọmọnì lẹhìn náà.   12, Apá Olúwa wà kárí gbogbo ilẹ ayé; 36, Láti wàásù ìhìnrere àti láti gba àwọn ọkàn là ni ohun tí ó níye lórí jùlọ.   1 Fetísílẹ, ìránṣẹ mi Peter, kí o sì tẹtísí àwọn ọrọ ti Jésu Krísti, Olúwa rẹ àti Olùràpadà rẹ.   2 Nítorí kíyèsíi, èmi sọrọ sí ọ pẹlú ohùn mímú àti pẹlú agbára, nítorí apá mi wà lórí gbogbo ilẹ ayé.   3 Àti pé èmi yíò sọ àwọn nkan fún ọ tí èniyàn kankan kò mọ àfi èmi àti ìwọ nìkan   4 Nítorí ọpọlọpọ ìgbà ni ìwọ ti fẹ mọ lati ọdọ mi èyíinì tí yíó ní iye lórí jùlọ sí ọ.   5 Kíyèsíi, ìbùkún ni fún ọ nítorí ohun yìí, àti fún sísọ àwọn ọrọ mi èyí tí mo ti fi fún ọ gẹgẹbí àwọn òfin mi.   6 Àti nísisìyí, kíyèsíi, mo wí fún ọ, pé ohun tí yíó níye lórí fún ọ jùlọ ni lati kéde ironúpìwàdà sí àwọn ènìyàn yìí, kí ìwọ baà lè mú àwọn ọkàn wá sí ọdọ mi, kí ìwọ baà lè sinmi pẹlú wọn nínú ìjọba Bàbá mi. Amin.   ÌPÍN 17   Ìfihàn tí a fi fúnni nípasẹ Wòlíì Joseph Smith sí Oliver Cowdery, David Whitmer, àti Martin Harris ní Fayette, New York, Oṣù Kẹfà 1829, síwájú kí wọn ó tó wo àwọn àwo tí a fín nínú èyí tí àkọsílẹ Ìwé Ti Mọmọnì wà. Joseph àti akọwé rẹ, Oliver Cowdery ti kọ ẹkọ lati inú ìtumọ àwọn àwo Ìwé Ti Mọmọnì pé àwọn Ẹlérìí pàtàkì mẹta ni a ó yàn wo Ìwé Étérì 5:24; Ìwé Néfì 11:3; 27:12. Oliver Cowdery, David Whitmer, àti Martin Harris ti ní ìwúrí nípa fífẹ nínú ìmísí láti jẹ Ẹlérìí pàtàkì mẹta náà. Wòlíì náà beerè lọwọ Olúwa, ìfihàn yìí ni a sì fi fúnni ní ìdáhùn nípasẹ Urímù àti Túmmímù.   14, Nípa ìgbàgbọ àwọn Ẹlérìí Mẹta yíò rí àwọn àwo náà ati àwọn ohun mímọ mìíràn; 59, Krísti jẹrìí sí jíjẹ àtọrunwá Ìwé Ti Mọmọnì.   1 Kíyèsíi, mo wí fún yín, pé ẹ gbọdọ gbẹkẹlé ọrọ mi, èyí tí ó jẹ pé bí o bá ṣe é pẹlú ẹkúnrẹrẹ èrèdí ti ọkàn, ẹyin yíò rí àwọn àwo náà, àti àwo ìgbàyà bákannáà, idà ti Lábánì, Urímù àti Túmmímù, èyítí a kó fún arákùnrin Járedì ní orí òkè, nígbàtí ó bá Olúwa sọrọ ní ojú korojú, àti àwọn ìdarí ìyanu èyí tí a fún Léhì nígbàtí ó wà nínú aginjù, ní ààlà Òkun Pupa.   2 Àti pé nípa ìgbàgbọ yín ni ẹyin yíò lè rí wọn, àní nípa ìgbàgbọ náà èyí tí àwọn Wòlíì ìgbàanì ní.   3 Àti pé lẹhìn tí ẹ bá ti ní ìgbàgbọ, tí ẹ sì ti rí wọn pẹlú ojú yín, ẹyin yíò jẹrìí sí wọn, nípa agbára Ọlọrun;   4 Àti pé èyí ni ẹyin yíò ṣe kí ìránṣẹ mi Joseph Smith, Kékeré, má baà di píparun, kí èmi baà lè mú àwọn èrò òdodo mi ṣẹ sí àwọn ọmọ ènìyàn nínú iṣẹ yìí.   5 Àti pé ẹyin yíò jẹrìí pé ẹyin ti rí àwọn ohun wọnyí, àní bí ìránṣẹ mi Joseph Smith, Kekere, náà ṣe rí wọn; nítorí nípa agbára mi ni òun fi rí wọn, àti nítorípé ó ní ìgbàgbọ.   6 Àti pé òun ti túmọ ìwé náà, àní abala èyí tí mo paláṣẹ fún un, àti pé bí Olúwa àti Ọlọrun yín ṣe wà láàyè ó jẹ òtítọ.   7 Nítorínáà, ẹyin ti gba agbára kan náà, àti ìgbàgbọ kan náà, àti ẹbùn kan náà gẹgẹbí ti òun.   8 Àti pé bí ẹyin bá ṣe àwọn òfin mi ìkẹhìn yìí, èyí ti mo ti fi fún yín, àwọn ẹnu ọnà ọrun apáàdi kì yíò lè borí yín; nítorípé oore ọfẹ mi tó fún yín, a ó sì gbé yín sókè ní ọjọ ìkẹhìn.   9 Àti pé èmi, Jésu Krísti, Olúwa yín àti Ọlọrun yín ti sọ ọ fún yín, kí èmi baà lè mú àwọn èrò òdodo mi ṣẹ sí àwọn ọmọ ènìyàn. Amin.   ÌPÍN 18   Ìfihàn sí Wòlíì Joseph Smith, Oliver Cowdery, àti David Whitmer, tí a fi fúnni ní Fayette, New York, Oṣú Kẹfà 1829. Gẹgẹbí Wòlíì ti sọ, ìfihàn yìí sọọ di mímọ ìpè ti àwọn àpóstélì méjìlá ní àwọn ọjọ tí ó gbẹhìn wọnyí, àti bákannáà àwọn òfin tí ó ní ṣe sí mímú Ìjọ dàgbà.   15, Àwọn ìwé mímọ fi ọnà tí a lè fi gbé ìjọ kalẹ hàn, 68, Ayé ńbàjẹ síi nínú àìṣedéédé; 916, Àwọn ọkàn ṣe iyebíye púpọ; 1725, Láti jẹ èrè ìgbàlà, àwọn ènìyàn gbọdọ gba orúkọ Krísti sí orí wọn; 2636, Pípè àti iṣẹ ìránṣẹ àwọn Méjìlá ni a fi hàn; 3739, Oliver Cowdery àti David Whitmer yíò ṣe àwárí àwọn Méjìlá; 4047, Láti jẹ èrè ìgbàlà, àwọn ènìyàn gbọdọ ronúpìwàdà, kí a sì rì wọn bọmi, kí wọn ó sì pa àwọn òfin mọ.   1 Nísisìyìí, kíyèsíi, nítorí ohun eyítí ìwọ, ìransẹ mi Oliver Cowdery, ti ní ìfẹ lati mọ nípasẹ mi, mo fi àwọn ọrọ wọnyí fún ọ.   2 Kíyèsíi, mo ti fi hàn fún ọ, nípa Ẹmí mi nínú ọpọlọpọ àpẹrẹ, pé awọn ohun tí ìwọ ti kọ jẹ òtítọ; nítorínáà ìwọ mọ pé wọn jẹ òtítọ.   3 Àti pé bí ìwọ bá mọ pé wọn jẹ òtítọ, kíyèsíi, èmi fi òfin kan fún ọ, pé kí ìwọ gbẹkẹ lé àwọn ohun tí a ti kọ.   4 Nítorí nínú wọn ni a kọ ohun gbogbo sí nípa ìpìlẹ ìjọ mi, ìhìnrere mi, àti àpáta mi.   5 Nítorínáà, bí ìwọ yíò bá kọ ìjọ mi lé orí ìpìlẹ ìhìnrere mi àti àpáta mi, àwọn ẹnu ọnà ọrun àpãdì kì yíò lè borí rẹ.   6 Kíyèsíi, ayé ńbàjẹ nínú àìṣedéédé; ó sì di gbígbọdọ ṣe pé kí àwọn ọmọ ènìyàn rú sókè sí ironúpìwàdà, àti àwọn Kèfèrí àti bákannáà ìdílé Isráelì.   7 Nítorínáà, bí a ṣe ti rì ọ bọmi láti ọwọ ìránṣẹ mi Joseph Smith, Kekeré, gẹgẹbí èyíinì tí mo paláṣẹ fún un, òun ti ṣe ohun tí mo pa láṣẹ fún un.   8 Àti nísisìyí, kí ẹnu máṣe yà ọ pé mo ti pè é fún ètò tèmi, ètò èyítí ó jẹ mímọ nínú mi; nítorí èyí, bí òun yíò bá jẹ aláìṣèmẹlẹ ní pípa àwọn òfin mi mọ òun yíò di alábùkún fún sí ìyè ayérayé; àti pé orúkọ rẹ ni Joseph.   9 Àti nísisìyí, Oliver Cowdery, èmi bá ọ sọrọ, àti bákannáà sí David Whitmer, nípa ọna àṣẹ; nítorí, kíyèsíi, mo paáláṣẹ fún gbogbo ènìyàn níbigbogbo láti ronúpìwàdà, àti pé mo wí fún yín, àní bíi sí Paul Àposteli mi, nítorí a pè yín àní pẹlú ìpè kan náà pẹlú èyítí a fi pè òun.   10 Rántí, àwọn ọkàn ṣe iyebíye púpọ níwájú Ọlọrun;   11 Nítorí, kíyèsíi, Olúwa Olùràpadà rẹ jìyà ikú nínú ẹran ara; nítorínáà òun jìyà fún ìrora gbogbo ènìyàn, kí gbogbo ènìyàn lè ronúpìwàdà kí wọn sì wá sí ọdọ rẹ.   12 Àti pé òun ti tún jí dìde kúrò nínú òkú, kí òun lè mú gbogbo ènìyàn wá sí ọdọ rẹ, lórí ìpinnu ironúpìwàdà.   13 Àti pé báwo ni ayọ rẹ ti pọ tó lórí ọkàn tí ó ronúpìwàdà!   14 Nítorínáà, a pè yín láti kígbe ironúpìwàdà sí àwọn ènìyàn yìí.   15 Bí ó bá sì rí bẹẹ pé ẹyin ṣe làálàá ní gbogbo ọjọ ayé yín ní kíkígbe ironúpìwàdà sí àwọn ènìyan yìí, tí ẹyin sì mú, bí ó ṣe ọkàn kan péré wá sí ọdọ mi, báwo ni ayọ yín yíò ṣe pọ tó pẹlú rẹ ní ìjọba Bàbá mi!   16 Àti nísisìyí, bí ayọ yín yíò bá pọ pẹlú ọkàn kan tí ẹyin mú wá sí ọdọ mi sínú ìjọba Bàbá mi, báwo ni ayọ yín yíò ṣe pọ tó bí ẹyin bá lè mú ọpọlọpọ ọkàn wá sí ọdọ mi!   17 Kíyèsíi, ẹyin ní ìhìnrere mi níwájú yín, àti àpáta mi, àti ìgbàlà mi.   18 Ẹ béèrè ní ọwọ Bàbá ní orúkọ mi pẹlú ìgbàgbọ, ní gbígbàgbọ pé ẹyin yío rí gbà, ẹyin yíò sì ní Ẹmí Mímọ, èyítí ó nfi ohun gbogbo hàn tí ó wúlò fún àwọn ọmọ ènìyàn.   19 Àti pé bí ẹyin kò bá ní ìgbàgbọ, ìrètí, àti ìfẹ aláìlẹgbẹ, ẹyin kò lè ṣe ohunkóhun.   20 Ẹ máṣe ja ìjàdù pẹlú ìjọ kankan, àfi bí ó bá jẹ ìjọ ti èṣù.   21 Ẹ gba orúkọ Jésu sí orí yín, kí ẹ sì sọ òtítọ pẹlú ìronújinlẹ.   22 Àti pé iye àwọn tí wọn bá ronúpìwàdà tí a sì rìbọmi ní orúkọ mi, èyí tíí ṣe Jésu Krísti, àti ti wọn forítì í dé òpin, àwọn kannáà ni a ó gbàlà.   23 Kíyèsíi, Jésu Krísti ni orúkọ tí Bàbá fi fúnni, àti pé kò sí orúkọ míràn tí a fi fúnni nípa èyí tí ènìyàn lè rí ìgbàlà.   24 Nítorínáà, gbogbo ènìyàn gbọdọ gba orúkọ náà sí orí ara wọn èyítí Bàbá fi fúnni, nítorí nínú orúkọ yìí ni a ó pè wọn ní ọjọ ìkẹhìn;   25 Nítorínáà, bí wọn kò bá mọ orúkọ èyí tí a fi pè wọn, wọn kì yíò lè ní ààyè nínú ìjọba Bàbá mi.   26 Àti nísisìyí, kíyèsíi, àwọn kan wà tí a pè láti kéde ìhìnrere mi, sí àwọn Kèfèrí àti sí àwọn Júù.   27 Bẹẹni, àní àwọn méjìlá; àti pé àwọn Méjìlá náà yíó jẹ ọmọ ẹhìn mi, wọn yíò sì gba orúkọ mi sí orí wọn; àti pé àwọn Méjìlá náà ni àwọn tí yíò ní ìfẹ láti gba orúkọ mi sí orí wọn pẹlú ẹkúnrẹrẹ èrò ọkàn.   28 Àti pé bí wọn bá ní ìfẹ láti gba orúkọ mi sí orí wọn pẹlú ẹkúnrẹrẹ èrò ọkàn, a pè wọn láti lọ sí gbogbo ayé láti wàásù ìhìnrere mi sí gbogbo ẹdá.   29 Àti pé àwọn ni àwọn náà tí a ti yàn láti ọwọ mi láti rìbọmi ní orúkọ mi, gẹgẹbí èyítí a ti kọ;   30 Àti pé ìwọ ní èyí tí a ti kọ níwájú rẹ; nítori èyí, o gbọdọ ṣe e gẹgẹbí àwọn ọrọ tí a ti kọ.   31 Àti nísisìyí èmi báa yín sọrọ, ẹyin MéjìláẸ kíyèsíi, oore ọfẹ mi tó fún yin; ẹ gbọdọ rìn ní títọ níwájú mi kí ẹ sì máṣe dẹṣẹ.   32 Àti, kíyèsíi, ẹyin ni awọn náà tí a yàn láti ọwọ mi lati yan àwọn àlùfáà àti àwọn olùkọni; lati kéde ìhìnrere mi, gẹgẹbí agbára Ẹmí Mímọ tí ó wà nínú yin, àti gẹgẹbí àwọn ìpè àti àwọn ẹbùn Ọlọrun sí àwọn ènìyàn;   33 Àti pé èmi, Jésu Krísti, Olúwa rẹ àti Ọlọrun rẹ, ti sọ ọ.   34 Àwọn ọrọ wọnyí kìí ṣe lati ọdọ awọn ènìyàn tàbí láti ọdọ ẹnìkan; ṣùgbọn lati ọdọ mi; nítorí-èyí, ẹyin yíò jẹrìí síi pé wọn wá láti ọdọ mi, kìí sìí ṣe láti ọdọ ènìyàn.   35 Nítorí ohùn ti èmi ni èyítí ó sọ wọn jade fún yín; nítorí a fi wọn fúnni nípa Ẹmí mi síi yín, àti nípa agbára mi ẹyin le kà wọn, ẹnìkan sí ẹlòmíràn; àti pé bíkòṣe nípa agbára mi ẹyin kò lè ní wọn.   36 Nítorí-èyí, ẹyin le jẹrìí pé ẹ ti gbọ ohùn mi, ẹyin sì mọ àwọn ọrọ mi.   37 Àti nísisìyí, kíyèsíi, èmi fi fún ọ, Oliver Cowdery, àti bákannáà fún David Whitmer, pé ẹyin yíò ṣe àwárí àwọn Méjìlá, tí wọn yíò ní ìfẹ inú èyí tí mo ti sọ nípa rẹ;   38 Àti nípa àwọn ìfẹ inú wọn àti àwọn iṣẹ wọn ni ẹyin yíò mọ wọn.   39 Àti pé nígbàtí ẹyin bá ti rí wọn ẹyin yíò fi àwọn nkan wọnyí hàn sí wọn.   40 Ẹyin yíò sì wólẹ, ẹ ó sí bu ọlá fún Bàbá ní orúkọ mi.   41 Àti pé ẹyin gbọdọ wàásù fún ayé, ní sísọ pé: Ẹ gbọdọ ronúpìwàdà kí a sì ṣe ìrìbọmi fún yín, ní orúkọ Jésu Krísti;   42 Nítorí gbogbo ènìyàn ni wọn gbọdọ ronúpìwàdà kí wọn sì sì rì wọn bọmi, kìí sìí ṣe ọkùnrin nìkan, ṣùgbọn àti àwọn obìnrin, àti àwọn ọmọdé tí wọn ti dé awọn ọdún ìjíhìn.   43 Àti nísisìyí, lẹhìn tí ẹ bá ti gba èyí, ẹyin gbọdọ pa àwọn òfin mi mọ nínú ohun gbogbo.   44 Àti pé láti ọwọ yín èmi yíò ṣe iṣẹ yíyanilẹnu kan láàrin àwọn ọmọ ènìyàn, sí fífi dá ọpọlọpọ lójú ní ti awọn ẹṣẹ wọn, kí wọn ó lè wá sí ironúpìwàdà, àti pé kí wọn ó lè wá sí ìjọba Bàbá mi.   45 Nítorí-èyí, àwọn ìbùkún tí èmi fi fún yín ju ohun gbogbo lọ.   46 Àti pé lẹhìn tí ẹyin bá ti gba èyí, bí ẹyin kò bá pa àwọn òfin mi mọ, a kì yíò gbà yín là nínú ìjọba Bàbá mi.   47 Kíyèsíi, èmi, Jésù Krístì, Olúwa rẹ àti Ọlọrun rẹ, àti Olùràpadà rẹ, nípa agbára Ẹmí mi ni mo fi sọ ọ. Amin.   ÌPÍN 19   Ìfihàn tí a fi fúnni nípasẹ Wòlíì Joseph Smith, ní Manchester, New York, ó ṣeéṣe kí ó jẹ ìgbà ooru 1829. Nínú ìtàn rẹ, Wòlíì náà ṣe àfihàn rẹ bíi òfin ti Ọlọrun tí kìí sìí ṣe ti ènìyàn, sí Martin Harris, tí a fi fúnni láti ọdọ ẹni náà tí ó jẹ Ayérayé.   13, Krístì ní gbogbo agbára; 45, Gbogbo ènìyàn gbọdọ ronúpìwàdà tàbí kí wọn ó jìyà; 612, Ìbáwí àìlópin jẹ ìbáwí ti Ọlọrun; 1320, Krístì jìyà fún gbogbo ènìyàn, pé kí wọn ó má baà jìyà bí wọn bá lè ronúpìwàdà; 2128, Wàásù ìhìnrere ironúpìwàdà; 2941, Kéde àwọn ìhìn ayọ.   1 Èmi ni Álfà àti Òmégà, Krístì Olúwa; bẹẹni, àní èmi ni, ìbẹrẹ àti òpin, Olùràpadà aráyé.   2 Èmi, lẹhìn tí mo ti ṣetán tí mo sì parí ìfẹ inú ẹni náà tí èmi í ṣe tirẹ, àní Bàbá náà, nípa èmití mo ti ṣe èyí kí èmi ó baà lè mú ohun gbogbo wá sábẹ àkóso èmi tìkara mi   3 Níní gbogbo agbára ní ìkáwọ, àní láti pa Sátánì àti awọn iṣẹ rẹ run ní òpin ayé, àti ní ọjọ ìdájọ nlá tí ó kẹhìn, èyí tí èmi yíò ṣe ní orí àwọn olùgbé ibẹ, ní dídájọ olukúlùkù ènìyàn gẹgẹbí iṣẹ rẹ àti awọn ohun èyí tí ó ti ṣe.   4 Àti pé dájúdájú olúkúlùkù ènìyàn gbọdọ ronúpìwàdà tàbí kí wọn ó jìyà, nítorí èmi, Ọlọrun, mo jẹ àìnípẹkun.   5 Nítorí-èyí, èmi kò pa àwọn ìdájọ èyítí èmi yíó ṣe rẹ, ṣùgbọn àwọn ègbé yíò wá síwájú, ẹkún, ìpohùnréré ẹkún, àti ìpahínkeke, bẹẹni, sí àwọn tí wọn bá wà ní ọwọ òsì mi.   6 Bí ó tilẹ rí bẹẹ, a kò kọọ pé kò ní sí òpin sí oró yìí, ṣùgbọn a kọọ pé oró àìnípẹkun.   7 Lẹẹkansíi, a kọọ pé ìdálẹbi ayérayé; nítorínáà ó hàn gbangba ju àwọn ẹsẹ míràn lọ, pé kí èyí lè ṣiṣẹ lórí ọkàn àwọn ọmọ ènìyàn, ní àpapọ fún ògo orúkọ mi.   8 Nítorí-èyí, èmi yíò ṣe àlàyé ohun ìjìnlẹ yìí fún ọ, nítorí ó yẹ kí ìwọ mọ àní gẹgẹbí àwọn àpostélì mi.   9 Èmi nsọrọ sí ẹyin tí a yàn nípa ohun yìí, àní bíi ẹnìkan, kí ẹyin baà lè wọ inú ìsinmi mi.   10 Nítorí, kíyèsíi, ohun ìjìnlẹ ti ìwà-bí-Ọlọrun, báwo ni ó ṣe tóbi tó! Nítorí, kíyèsíi, èmi jẹ àìnípẹkun, àti pé ìbáwí èyí tí a fi fúnni láti ọwọ mi jẹ àìlópin, nítorí Àìnípẹkun ni orúkọ mi. Nítorí-èyí   11 Ìjìyà ayérayé jẹ ìjìyà ti Ọlọrun.   12 Ìjìyà àìlópin jẹ ìjìyà ti Ọlọrun.   13 Nitorí-èyí, mo pàṣẹ fún ọ lati ronúpìwàdà, kí o sì pa àwọn òfin mọ èyítí ìwọ ti gbà láti ọwọ ìránṣẹ mi Joseph Smith, Kekere, ní orúkọ mi.   14 Àti pé nípa agbára mi títóbi jùlọ ni ìwọ fi gbà wọn.   15 Nísisìyí mo pàṣẹ fún ọ lati ronúpìwàdàronúpàwàdà, bí bẹẹkọ èmi yíò nà ọ pẹlú ọgọ ẹnu mi, àti pẹlù ìrunú mi, àti pẹlú ìbínu mi, àti pé àwọn ìrora rẹ yíò dunni jọjọbí yíò ṣe dunni tó ìwọ kò mọ, bí yíò ṣe rẹwà tó ìwọ kò mọ, bẹẹni, bí yíò ṣe nira láti faradà tó ìwọ kò mọ.   16 Nítorí kíyèsíi, èmi, Ọlọrun, ti jìya àwọn ohun wọnyí fún gbogbo èniyàn, pé kí àwọn má baà jìyà bí wọn bá lè ronúpìwàdà;   17 Ṣùgbọn bí wọn kò bá ní ronúpìwàdà wọn gbọdọ jìyà àní bí ti èmi;   18 Ìjìyà tí èyítí ó mú èmi tìkara mi, àní Ọlọrun, tí ó tóbi jù ohun gbogbo lọ, láti gbọn-rìrì nítorí ìrora, àti lati ṣẹjẹ nínú gbogbo ihò ara, àti láti jìyà ní ara àti ẹmíàti lati fẹ pé kí èmi máṣe mu nínú aago kíkorò náà, tí èmi sì fàsẹhìn   19 Bí ó tilẹ rí bẹẹ, ògo ni fún Bàbá, àti pé èmi kópa mo sì ṣe àṣeparí àwọn ìmúrasílẹ mi fún àwọn ọmọ ènìyàn.   20 Nítorí-èyí, mo pàṣẹ fún ọ lẹẹkansíi lati ronúpìwàdà, bí bẹẹ kọ èmi yíò rẹ ọ sílẹ pẹlú agbára mi títóbi jùlọ; àti pé kí ìwọ jẹwọ àwọn ẹṣẹ rẹ, bí bẹẹ kọ ìwọ yíó jìyà àwọn ìbáwí èyítí èmi ti sọ, nínú èyíti ó jẹ kékeré jùlọ, bẹẹni, àní nínú ìwọn tí ó kéré jù ni ìwọ ti tọ wò ní àkókò tí mo gba ẹmí mi kúrò.   21 Àti pé mo pàṣẹ fún ọ pé kí o má ṣe wàásù ohun míràn ṣùgbọn ìrònúpìwàdà, àti kí o máṣe fi àwọn ohun wọnyí hàn fún ayé títí yíò fi jẹ ọgbọn nínú mi.   22 Nitorí wọn kò tíi lè gba ẹran báyìí, ṣùgbọn wàrà ni wọn gbọdọ gbà; nítorí-èyí, wọn kò gbọdọ mọ àwọn ohun wọnyìí, bí bẹẹ kọ wọn yío ṣègbé.   23 Kọ ẹkọ lọdọ mi, kí o sì tẹtísí àwọn ọrọ mi; rìn nínú ìwà pẹlẹ ti Ẹmí mi, ìwọ yíò sì ní àlàáfíà nínú mi.   24 Èmi ni Jésù Krístì; Èmi wá nípa ìfẹ ti Bàbá, Èmi sì nṣe ìfẹ rẹ.   25 Àti lẹẹkansíi, èmi pàṣẹ fún ọ pé ìwọ kò gbọdọ ṣe ojúkòkòrò sí aya ẹnìkéjì rẹ; tàbí kí o lépa ẹmí ẹnìkéjì rẹ.   26 Àti lẹẹkansíi, èmi pàṣẹ fún ọ pé ìwọ kò gbọdọ ṣe ojúkòkòrò sí ohun ìní rẹ, ṣùgbọn kí ìwọ ó fi òmìnira jọwọ rẹ fún iṣẹ títẹ Ìwé ti Mọmọnì, èyí tí ó ní òtítọ àti ọrọ Ọlọrun nínú   27 Èyítí ó jẹ ọrọ mi sí àwọn Kèfèrí, pé láìpẹ kí ó le lọ sí ọdọ àwọn Júù, tí àwọn ará Lámánì jẹ ìyókù wọn, pé kí wọn ó le gba ìhìnrere náà gbọ, ati kí wọn ó sì má baà tún fi ojú sọna fún Messia kan lati wá ẹni tí ó ti wá tẹlẹ.   28 Àti lẹẹkansíi, èmi pàṣẹ fún ọ pé kí ìwọ ó máa gbàdúrà ní gbígbé ohùn sókè àti bẹẹ gẹgẹ nínú ọkàn rẹ; bẹẹni, níwájú àwọn ènìyàn àti ní ìkọkọ, ní gbangba àti nínú ìyẹwù.   29 Àti pé ìwọ yíò kéde àwọn ìrohìn ayọ, bẹẹni, kéde rẹ ní orí àwọn òkè, àti ní gbogbo ibi gíga, àti lààrin àwọn ènìyàn gbogbo tí a ó gbà ọ láàyè láti rí.   30 Àti pé ìwọ yíò ṣe é pẹlú gbogbo ìwà ìrẹlẹ, níní ìgbẹkẹlé nínú mi, láì pẹgàn àwọn apẹgàn.   31 Àti pé nípa àwọn ìjìnlẹ ẹkọ ni ìwọ kí yíò sọrọ, ṣùgbọn ìwọ yío kéde ironúpìwàdà àti ìgbàgbọ nínú Olùgbàlà, àti ìdárìjì ẹṣẹ nípa ìrìbọmi, àti nípa iná, bẹẹni, àní Ẹmí Mímọ.   32 Kíyèsíi, èyí jẹ títóbi ati tí ìkẹhìn nínú òfin tí èmi yíò fi fún ọ nípa ohun yìí; nítorí èyí yíò tó fún irìn òòjọ rẹ, àní títí dé òpin ọjọ ayé rẹ.   33 Àti pé òṣì ni ìwọ yíò gbà bí ìwọ kò bá ka àwọn ìmọràn wọnyìí sí, bẹẹni, àní ìparun tìrẹ àti ohun ìní rẹ.   34 Fi apákan ohun ìní rẹ fún ni, bẹẹni, àní apákan àwọn ilẹ rẹ, àti gbogbo rẹ bí kò ṣe ìtọjú àwọn ẹbí rẹ.   35 San gbèsè tí ìwọ ti jẹ atẹwé. Yọ ara rẹ kúrò nínú ìgbèkùn.   36 Kúrò ní ilé àti ibùgbé rẹ, bíkòṣe nígbàtí ìwọ bá fẹ láti rí àwọn ẹbí rẹ.   37 Àti pé sọrọ pẹlú òmìnira sí gbogbo ènìyàn; bẹẹni, wàásù, gbani níyànjú, kéde òtítọ, àní pẹlú ariwo, pẹlú ìró ìdùnnú, ní kíkígbeHòsánnà, Hòsánnà, ìbùkún ni fún orúkọ Olúwa Ọlọrun!   38 Gbàdúrà nígbà gbogbo, èmi yíò sì tú Ẹmí mi sí orí rẹ, àti pé púpọ ni ìbùkún rẹ yíò jẹbẹẹni, àní ju bí ìgbà tí ìwọ rí àwọn ohun ìṣúra ti ayé ati àwọn ohun àìtọ gbogbo ní ìwọn bí ó ṣe tó.   39 Kíyèsíi, ìwọ ha lè ka èyí láì yọ àti láì gbé ọkàn rẹ sókè fún ìdùnnú?   40 Tàbí ìwọ ha le sáré káàkiri síi gẹgẹbí afọjú adarí?   41 Tàbí ìwọ ha le ní ìrẹlẹ ati ìwà pẹlẹ, àti pé kí ìwọ hùwà bí ọlọgbọn níwájú mi? Bẹẹni, wá sí ọdọ èmi Olùgbàlà rẹ. Amin.   ÌPÍN 20   Ìfihàn lóri àkójọ àti àkóso ìjọ, tí a fi fúnni nípasẹ Wòlíì Joseph Smith, ní tàbí nítòsí Fayette, New York. Àwọn abala ìfihàn yìí kan le ti jẹ fífúnni láti ìbẹrẹ bíi ìgbà ẹẹrùn 1829. Ìfihàn náà ní pípé, tí a mọ ní àkókò náà bíi Àwọn Nkan ati Àwọn Májẹmú, ni ó ṣeéṣe kí a ṣe àkọsílẹ rẹ ní kété lẹhìn ọjọ kẹfà Oṣù Kẹrin 1830 ọjọ tí a ṣe ìgbékalẹ Ìjọ. Wòlíì kọ pé, A gbà lati ọdọ Rẹ Jésu Krístì àwọn àtẹlé wọnyí, nípa ẹmí ìsọtẹlẹ àti ìfihàn; èyí tí kò fún wa ní ọpọlọpọ ọrọ nìkan, ṣugbọn bákannáà ó tọkasí ọjọ náà gan an fún wa nígbàtí, ní ìbámu pẹlú ìfẹ àti òfin Rẹ, a nílati tẹsíwájú lati ṣe àkójọ Ìjọ Rẹ lẹẹkan síi níhĩn ní orí ilẹ ayé.   116, Ìwé ti Mọmọnì fi ìdí jíjẹ ti ọrun iṣẹ ọjọ-ìkẹhìn múlẹ; 1728, Àwọn ẹkọ nípa ìṣẹdá, ìṣubú, ètùtù, àti ìrìbọmi ni a fi ìdí wọn múlẹ; 2937, Àwọn òfin tí wọn nṣe àkóso ironúpìwàdà, ìdáláre, ìyàsímímọ, àti ìrìbọmi ni a fi kalẹ; 3867, Ojúṣe àwọn alàgbà, àlùfáà, olùkọ, àti àwọn díakonì ni a ṣàlàyé ni ìkékúrú; 6874, Ojúṣe àwọn omo ìjọ, bíbùkún fún àwọn ọmọdé, àti ọnà ṣíṣe ìrìbọmi ni a fihàn; 7584, Àwọn àdúrà oúnjẹ alẹ Olúwa àti àwọn ìlànà síṣe àkóso jíjẹ ọmọ ìjọ ni a fi fúnni.   1 Ìdìde ti Ìjọ Krístì ní àwọn ọjọ tí ó kẹhìn wọnyí, tíí ṣe ẹgbẹrún kan ọgọrũn mẹjọ ati ọgbọn ọdún lati ìgbà wíwá Olúwa àti Olùgbàlà wa Jésù Krístì nínú ẹran ara, òun náà ti a ṣe àkójọ rẹ dáradára àti tí a gbé e kalẹ ní ìbámu pẹlú àwọn òfin orílẹ èdè wa, nípa ìfẹ inú àti àwọn àṣẹ Ọlọrun, ní oṣù ìkẹrin, àti ní ọjọ ìkẹfà ti oṣù náà èyí tí a npè ní Oṣù Kẹrin   2 Àwọn òfin èyítí a fi fún Joseph Smith, Kékeré, ẹnití a pè láti ọwọ Ọlọrun, àti tí a yàn gẹgẹbí àpóstélì ti Jésù Krístì, láti jẹ alàgbà àkọkọ ti ìjọ yìí;   3 Àti sí Oliver Cowdery, ẹnití Ọlọrun pè bákannáà, àpóstélì kan ti Jésù Krístì, láti jẹ alàgbà ìkejì ti ìjọ yìí, tí a sì yàn ní abẹ ọwọ rẹ;   4 Àti èyí gẹgẹbí oore ọfẹ ti Olúwa àti Olùgbàlà wa Jésù Krístì, ẹnití gbogbo ògo jẹ tirẹ, nísisìyí àti títí lái. Amin.   5 Lẹhìn tí a ti fi hàn fún alàgbà àkọkọ yìí lõtọ pe òun ti gba ìmúkúrò àwọn ẹṣẹ rẹ, a tún gbé òun dè nínú àwọn ohun asán ayé.   6 Ṣùgbọn lẹhìn ríronúpìwàdà, àti rírẹ ara rẹ sílẹ nítòótọ, nípasẹ ìgbàgbọ, Ọlọrun ṣe iṣẹ ìránṣẹ sí i láti ọwọ ángẹlì mímọ kan, ẹnití ìwò ojú rẹ dàbíi mọnàmọná, àti ẹnití àwọn aṣọ rẹ jẹ mímọ àti funfun ju gbogbo fífunfun míràn lọ;   7 Ó sì fún un ní àwọn òfin èyítí ó mísí i;   8 Àti pé Ó fún un ní agbára láti òkè wá, nípa ọnà èyítí a ti pèsè saájú, láti ṣe ìtumọ Ìwé Ti Mọmọnì.   9 Èyí tí ó ní àkọsílẹ àwọn ènìyàn tí wọn ti ṣubú nínú, àti ẹkúnrẹrẹ ìhìnrere ti Jésù Krístì sí àwọn Kèfèrí àti sí àwọn Júù bákannáà.   10 Èyítí a fún ni nípa ìmísí, àti tí a fi ìdí rẹ múlẹ sí àwọn míràn nípa ìṣẹ ìránṣẹ ti àwọn ángẹlì, tí a sì kéde rẹ sí ayé nípa wọn   11 Ní fífihàn sí ayé pé àwọn ìwé mímọ jẹ òtítọ, àti pé Ọlọrun sì nmísí àwọn ènìyàn Ó sì npè wọn sí iṣẹ mímọ rẹ ní àkókò yìí àti ní ìran yìí, bẹẹ gẹgẹ bíi ní àwọn ìran tí ìgbàanì;   12 Nípa bẹẹ Ó nfi hàn pé Òun kannáà ni Ọlọrun ní àná, ní òní, àti títí láé. Amin.   13 Nítorínáà, níní àwọn ẹlérìí púpọ, nípa wọn ni a ó ṣe ìdájọ ayé, àní bí wọn ṣe lè jẹ ọpọlọpọ tó lẹhìnwá tí wọn yíò ní ìmọ nípa iṣẹ yìí.   14 Àti pé àwọn wọnnì tí wọn gbàá nínú ìgbàgbọ, tí wọn sì ṣe iṣẹ òdodo, yíò gba adè kan ti ìyè ayérayé;   15 Ṣùgbọn àwọn tí wọn bá sé ọkàn wọn le nínú àìgbàgbọ, tí wọn sì kọ ọ sílẹ, yíò yípadà sí ìdálẹbi tiwọn   16 Nítorí Olúwa Ọlọrun ti sọ ọ; àti pé àwa, tí a jẹ alàgbà nínú ìjọ, ti gbọ a sì ti jẹrìí sí àwọn ọrọ ti Ọlọlá nlá ológo níbi gíga, sí ẹnití a fi ògo fún láé ati títí láeláe. Amin.   17 Nípa awọn ohun wọnyí ni àwa mọ pé Ọlọrun kan wà ní ọrun, ẹnití ó jẹ àìlópin àti ayérayé, láti àìlópin dé àìlópin Ọlọrun kan náà tí kò lè yípadà, ẹnití ó ṣe ẹdá ọrun àti ayé, àti ohun gbogbo èyí tí ó wà nínú wọn;   18 Àti pé ò dá ènìyàn, ọkùnrin àti óbìnrin, ní àwòrán ara rẹ àti gẹgẹbíi ìrí ara rẹ, ní ó dá wọn;   19 Àti pé Ó fún wọn ní àwọn òfin pé kí wọn ó ní ìfẹ kí wọn ó sì sìn òun, Ọlọrun kan ṣoṣo tí ó wà láàyè tí ó sì jẹ òtítọ, àti pé òun nìkan ni ó níláti jẹ ẹnití wọn ó máa foríbalẹ fún.   20 Ṣùgbọn nípa ìwà ìrékọjá sí àwọn òfin mímọ wọnyí ènìyàn di ti ara àti ti èṣù, àti pé òun sì di ẹni ìṣubú.   21 Nítorí èyí, Ọlọrun Alágbára Jùlọ fi Ọmọ Bíbí rẹ kan ṣoṣo fúnni, gẹgẹbí a ṣe kọọ nínú àwọn ìwé mímọ wọnnì èyítí a ti fúnni lati ọdọ rẹ.   22 Òun sì jìyà àwọn ìdánwò ṣùgbọn òun kò fi àkíyèsí rẹ sí wọn.   23 A kàn an mọ àgbélèbú, Ó kú, Ó sì tún jínde ní ọjọ kẹta;   24 Àti pé Ó gòkè re ọrun, láti jókòó lọwọ ọtún ti Bàbá, láti jọba pẹlú agbára títóbi-jùlọ gẹgẹbí ìfẹ inú Bàbá;   25 Kí gbogbo ọpọlọpọ àwọn tí wọn bá gbàgbọ tí wọn sì ṣe ìrìbọmi ní orúkọ mímọ rẹ, àti pé tí wọn fi orí tìí nínú ìgbàgbọ títí dé òpin, nílati di ẹni ìgbàlà   26 Kìí ṣe àwọn nìkan tí wọn gbàgbọ lẹhìn tí ó wá ní ààrin gbùngbùn àkókò, nínú ẹran ara, ṣùgbọn gbogbo àwọn wọnnì tí wọn gbàgbọ láti ìbẹrẹ, àní gbogbo ọpọlọpọ àwọn tí wọn wà kí òun tó wá, tí wọn gbàgbọ nínú àwọn ọrọ àwọn wòlíì mímọ, tí wọn sọrọ bí wọn ti ní ìmísí nípasẹ ẹbùn Ẹmí Mímọ, ẹnití ó jẹrìí tòótọ nípa rẹ nínú ohun gbogbo, nilati ní ìyè ayérayé,   27 Bẹẹ gẹgẹ ni fún àwọn wọnnì tí wọn yío wá lẹhìnáà, tí àwon náà yíò ní ìgbàgbọ nínú àwọn ẹbùn àti àwọn ìpè ti Ọlọrun láti ọwọ Ẹmí Mímọ, èyí tí ó nṣe ìjẹrìí nípa Bàbá àti Ọmọ.   28 Tí Bàbá, Ọmọ, àti Ẹmí Mímọ jẹ Ọlọrun kan, àìlópin àti ayérayé, ti kò ní ìparí. Amin.   29 Àti pé àwa mọ pé gbogbo ènìyàn gbọdọ ronúpìwàdà kí wọn ó sì gbàgbọ nínú orúkọ Jésù Krístì, àti kí wọn ó bu ọlá fún Bàbá ní orúkọ rẹ, àti kí wọn ó fi orí tìí nínú ìgbàgbọ ní orúkọ rẹ títí dé òpin, bíbẹẹkọ wọn kò ní di ẹni ìgbàlà ní ìjọba Ọlọrun.   30 Àti pé àwa mọ pé ìdáláre nípasẹ ore ọfẹ ti Olúwa àti Olùgbàlà wa Jésù Krístì jẹ títọ àti òtítọ;   31 Àti pé àwa mọ bákannáà, pé ìyàsímímọ nípasẹ ore ọfẹ ti Olúwa àti Olùgbàlà wa Jésù Krístì jẹ títọ àti òtitọ, sí gbogbo àwọn wọnnì tí wọn fẹràn tí wọn sì ńsìn Ọlọrun pẹlú gbogbo agbára, iyè àti okun wọn.   32 Ṣùgbọn ó lè ṣeéṣe kí ènìyàn ṣubú kúrò nínú ore ọfẹ kí òun sì yapa kúro lọdọ Ọlọrun alààyè;   33 Nítorínáà ẹ jẹ kí ìjọ kíyèsára kí ẹ sì máa gbàdúrà nígbà gbogbo, kí wọn má baà bọ sínú ìdánwò;   34 Bẹẹni, àní ẹ sì jẹ kí àwọn tí a yà sí mímọ náà ó kíyèsára bakannáà.   35 Àti pé àwa mọ pé àwọn ohun wọnyí jẹ òtítọ àti gẹgẹbí àwọn ìfihàn Johannù, láì ní àfikún, tàbí àyọkúrò nínú àsọtẹlẹ inú ìwé rẹ, àwọn ìwé mímọ, tabí àwọn ìfihàn ti Ọlọrun tí wọn yíò wá lẹhìnnáà nípa ẹbùn àti agbára Ẹmí Mímọ, ohùn Ọlọrun, tàbí iṣẹ ìránṣẹ àwọn angẹlì.   36 Àti pé Olúwa Ọlọrun ti sọ ọ; àti ọlá, agbára àti ògo ni ó yẹ orúkọ mímọ rẹ, nísisìyí àti títí láe. Amin.   37 Àti lẹẹkansíi, gẹgẹbí ọnà àwọn òfin sí ìjọ nípa ìlàna ìrìbọmiGbogbo àwọn tí wọn bá rẹ ara wọn sílẹ níwájú Ọlọrun, tí wọn sì níi lọkàn láti ṣe ìrìbọmi, tí wọn sì jade wá pẹlú írobìnújẹ àti ìròra ọkàn, àti tí wọn jẹrìí níwájú ìjọ pé àwọn ti ronúpìwàdà lõtọ nínú gbogbo ẹṣẹ wọn, àti tí wọn ní ìfẹ láti gba orúkọ Jésù Krístì sí orí wọn, pẹlú ìpinnu láti sìn ín títí dé òpin, àti tí wọn ti fi hàn lõtọ nípa iṣẹ wọn pé àwọn ti gba lára Ẹmí ti Krístì sí ìdáríjì àwọn ẹṣẹ wọn, ni a ó gbà nípa ìrìbọmi sí inú ìjọ rẹ.   38 Ojúṣe àwọn alàgbà, àwọn àlùfáà, àwọn olùkọ, àwọn deakoni, àti àwọn ọmọ ìjọ ti Krístìàpóstélì jẹ alàgbà, àti pé ó jẹ ìpè rẹ lati ṣe ìrìbọmi;   39 Àti láti yan àwọn alàgbà míràn, àwọn àlùfáà, àwọn olùkọ, àti àwọn díákónì.   40 Àti láti ṣe àkóso àkàrà àti wáìnìàwọn àpẹrẹ ẹran ara àti ẹjẹ ti Krístì   41 Àti láti fì ẹsẹ àwọn wọnnì múlẹ tí a rìbọmi sínú ìjọ, nípa gbígbé ọwọ lé wọn lórí fún ìrìbọmi ti iná àti ti Ẹmí Mímọ, ní ìbámu sí àwọn ìwé mímọ;   42 Àti láti kọni, sọ àsọyé, gbàni nímọràn, rìbọmi, ati dáàbò bo ìjọ;   43 Àti láti fi ìdí ìjọ múlẹ nípa gbígbé ọwọ léni lórí, àti fífúnni ní Ẹmí Mímọ;   44 Àti láti darí gbogbo àwọn ìpàdé.   45 Àwọn alàgbà ni wọn nílati darí àwọn ìpàdé bí Ẹmí Mímọ bá ṣe darí wọn, ní ìbámu pẹlú àwọn òfin àti àwọn ìfihàn ti Ọlọrun.   46 Ojúṣe àlùfáà ni láti wàásù, kọni, sọ àsọyé, gbani níyànjú, àti ṣe ìrìbọmi, àti ṣe àkóso ouńjẹ àlẹ Olúwa,   47 Àti láti ṣe àbẹwò sí ilé ọkọọkan ọmọ ìjọ, kí ó sì gbà wọn níyànjú láti máa gbàdúrà lóhùn òkè àti ní ìkọkọ, àti láti máa ṣe gbogbo àwọn ojúṣe ẹbí.   48 Àti pé bákannáà òun lè yan àwọn àlùfáà míràn, àwọn olùkọni, àti àwọn díákónì.   49 Àti pé òun ni yíò darí àwọn ìpàdé nígbàtí alàgbà kankan kò bá sí níbẹ.   50 Ṣùgbọn nígbàtí alàgbà kan bá wá níbẹ, òun ó kàn wàásù, kọni, sọ àsọyé, gbani níyànjú, àti ṣe ìrìbọmi.   51 Àti láti ṣe àbẹwò sí ilé ọkọọkan ọmọ ìjọ, ní gbígbà wọn níyànjú láti máa gbàdúrà lóhùn òkè àti ní ìkọkọ, àti láti ṣe gbogbo àwọn ojúṣe ẹbí.   52 Nínú gbogbo ojúṣe wọnyí, àlùfáà níláti ṣe àtìlẹhín fún alàgbà bí ó bá yẹ láti ṣe bẹẹ.   53 Ojúṣe olùkọni ni láti ṣe àbójútó ìjọ nígbà gbogbo, láti wà pẹlú wọn àti láti máa mú wọn lọkàn le;   54 Àti lati ríi pé kò sí àìṣedẽdé nínú ìjọ, tàbí ìṣòro pẹlú ẹnìkan sí ẹlòmíràn, tàbí irọ pípá, tàbí sísọ ọrọ ẹni lẹhìn, tàbí sísọrọ búburú;   55 Ati lati ríi pé ìjọ nní ìpàde papọ nígbàkúùgbà, àti bákannáà lati ríi pé gbogbo ọmọ ìjọ nṣe ojúṣe wọn.   56 Àti pé òun ni yíò darí àwọn ìpàdé bí alàgbà tàbí àlùfáà kankan kò bá sí níbẹ   57 Ati pé àwọn diakónì yíò máa ràn án lọwọ nígbà gbogbo, nínú gbogbo iṣẹ rẹ nínú ìjọ bí ó bá yẹ láti ṣe bẹẹ.   58 Ṣùgbọn kò sí olùkọni tàbí diakonì tí ó ní àṣẹ láti ṣe ìrìbọmi, ṣe àkóso ouńjẹ alẹ Olúwa, tàbí gbé ọwọ lé ni lórí;   59 Síbẹsíbẹ, àwọn wà, lati ṣe ìkìlọ, sọ àsọyé, gbani níyànjú, àti kọni, àti lati pè gbogbo ènìyàn wá sí ọdọ Krístì.   60 Olukúlùkù alàgbà, àlùfáà, olùkọni, tàbí díakonì ni a ó yàn ní ìbámu pẹlú awọn ẹbùn àti awọn ìpè Ọlọrun sí i; àti pé a ó yàn an pẹlú agbára Ẹmí Mímọ, èyí tí ó wà nínú ẹnití ó yàn án.   61 Onírúurú àwọn alàgbà tí wọn jẹ ti ìjọ Krístì yìí yíò máa ní ìpádé nínú àpéjọpọ ní ẹẹkan láàrin oṣù mẹta, tàbí láti àkókò dé àkókò bí àpéjọpọ náà bá ṣe darí tàbí fi ọwọ sí;   62 Àti pé àwọn àpéjọpọ tí a sọ yìí ni yíò máa ṣe èyíkéyìí iṣẹ ìjọ tí ó bá yẹ ní ṣíṣe ní ìgbà náà.   63 Àwọn alàgbà nílati gba àwọn ìwé àṣẹ wọn ní ọwọ àwọn alàgbà míràn, nípa ìbò àwọn ọmọ ìjọ èyí tí wọn wà, tàbí nínú àwọn àpéjọpọ.   64 Ọkọọkan àlùfáà, olùkọni, tàbí díakonì, ẹnití a yàn láti ọwọ àlùfáà, lè gba ìwé ẹrí lọwọ rẹ ní àkókò náà, ìwé ẹrí èyítí ó jẹ pé, bí a bá fún alàgbà kan, yíò kà òun yẹ fún ìwé àṣẹ, tí yíò fi àṣẹ fún un láti ṣe àwọn iṣẹ tí ó rọ mọ ìpè rẹ, tàbí òun lè gbà á nínú ìpádé àpéjọpọ kan.   65 A kò gbọdọ yan ẹnikẹni sí ipò kankan nínú ìjọ yìí, níbití àkójọ ẹka dáradára ti ìkannáà wà, láì sí ìbò ìjọ náà;   66 Ṣùgbọn àwọn alàgbà tí wọn nṣe olórí, àwọn bíṣọpù tí wọn nrin ìrìnàjò, àwọn ọmọ àjọ ìgbìmọ gíga, àwọn àlùfáà gíga, àti àwọn alàgbà, lè ní ànfàní yíyanni, ní ibití kò bá sí ẹka ìjọ tí a lè ti pe ìbò.   67 Ààrẹ kọọkan nínú oyè àlùfáà gìga tàbí alàgbà tí ó nṣe olórí, bíṣọọpù, ọmọ àjọ ìgbìmọ gíga, àti àlùfáà gíga, ni a ó yàn lábẹ ìdarí àjọ ìgbìmọ gíga tàbí nínú ìpàdé àpéjọpọ gbogbogbòò.   68 Ojúṣe àwọn ọmọ ìjọ lẹhìn tí a ti gbà wọn wọlé nípa ìrìbọmiÀwọn alàgbà tàbí àwọn àlùfáà nílati ní ànító àkókò lati sọ àsọyé ohun gbogbo nípa ìjọ ti Krístì bí ó ṣe yé wọn tó, saájú kí wọn ó tó jẹ oúnjẹ alẹ Olúwa, àti kí a tó fi ìdí wọn múlẹ nípa gbígbé ọwọ léni lórí láti ọwọ àwọn alàgbà, kí á lè ṣe ohun gbogbo pẹlú ètò.   69 Àti pé àwọn ọmọ ìjọ yíò fihàn ní iwájú ìjọ, àti bákannáà níwájú àwọn alàgbà, nípa ìrìn bí Ọlọrun àti ìsọrọ, pé wọn yẹ fún un, pé kí àwọn iṣẹ àti ìgbàgbọ lè wà ní ìbámu sí àwọn ìwé mímọrírìn ní mímọ níwájú Olúwa.   70 Olúkúlùkù ọmọ ìjọ ti Krístì tí ó bá ní ọmọ wẹwẹ ni ó níláti mú wọn wá sí ọdọ àwọn alàgbà níwáju ìjọ, àwọn tí wọn yíò gbé ọwọ lé wọn lórí ní orúkọ Jésù Krístì, tí wọn yíò sì súre fún wọn ní orúkọ rẹ.   71 A kò lè gba ẹnikẹni sínú ìjọ ti Krístì bíkòṣepé òun ti dàgbà dé awọn ọdún ṣíṣe ìṣirò níwáju Ọlọrun, àti tí ó ti lè ṣe ìrònúpìwàdà.   72 Ìrìbọmi ni a nílati ṣe àkóso rẹ ní ọnà tí a là sílẹ yìí fún gbogbo àwọn wọnnì tí wọn ronúpìwàdà   73 Ẹni náà tí Ọlọrun pè tí ó sì ní àṣẹ láti ọdọ Jésù Krístì láti rìbọmi, yíò sọkalẹ lọ sínú omi pẹlú ẹni náà tí ó ti fa ara rẹ kalẹ lọkùnrin tàbí lóbìnrin fún ìrìbọmi, òun yíò sì sọ pé, ní pípe ẹni náà lọkùnrin tàbí lóbìnrin ní orúkọ rẹ: Nítorí tí a ti fi àṣẹ fúnmi lati ọdọ Jésù Krístì, mo rì ọ bọmi ní orúkọ ti Bàbá, àti ní ti Ọmọ, àti ní ti Ẹmí Mímọ. Àmín.   74 Nígbànáà ni òun yíò ri ẹni náà lọkùnrin tàbí lóbìnrin bọ inú omi, yíò sì tún mú un jade wá láti inú omi náà.   75 O ṣe ànfààní pé kí ìjọ máa pàdé papọ lóòrèkóòrè láti ṣe àbápín ti àkàrà àti wáìnì ní ìrántì Olúwa Jésù;   76 Àti pé alàgbà tàbí àlùfáà yíò ṣe ìpínfúnni rẹ; ní ọnà yìí ni òun yíò sì ṣe ìpínfúnni rẹòun yíò kúnlẹ pẹlú àwọn ìjọ yíò sì ké pe Bàbá nínú àdúrà tọwọtọwọ, wipe:   77 Áà Ọlọrun, Bàbá Ayérayé, àwa béèrè lọdọ rẹ ní orúkọ Ọmọ rẹ, Jésù Krístì, láti súre àti lati yà àkàrà yìí sí mímọ sí ẹmí gbogbo àwọn ẹnití ó ní ìpín nínú rẹ, kí wọn lè jẹ ní ìrántí ti ara Ọmọ rẹ, àti kí wọn jẹrìí sí ọ, Áà Ọlọrun, Bàbá Ayérayé, pé wọn fẹ láti gba orúkọ Ọmọ rẹ sí órí wọn, àti láti rántí rẹ nígbàgbogbo àti láti pa àwọn òfin rẹ mọ èyítí ó ti fi fún wọn; pé kí wọn lè ní Ẹmí rẹ láti wà pẹlú wọn nígbàgbogbo. Àmín.   78 Ọnà tí a fi nṣe ìpínfúnni wáìnìòun yíò mú ago náà pẹlú, yíò sì wipe:   79 Áà Ọlọrun, Bàbá Ayérayé, àwa béèrè lọdọ rẹ ní orúkọ Ọmọ rẹ, Jésù Krístì, láti súre àti lati ya wáìnì yìí sí mímọ sí ẹmí gbogbo àwọn ẹnití ó mu nínú rẹ, pé kí wọn lè ṣeé ní ìrántí ti ẹjẹ Ọmọ rẹ, èyítí a ta sílẹ fún wọn; pé kí wọn lè jẹrìí sí ọ, Áà Ọlọrun, Bàbá Ayérayé, pé wọn nrántí rẹ nígbàgbogbo, pé kí wọn lè ní Ẹmí rẹ láti wà pẹlú wọn. Àmín.   80 Èyíkéyìí ọmọ ìjọ ti Krístì tí ó bá nṣe ìrékọjá, tàbí tí a bá mú nínú ìṣubú kan, ni a ó ṣe sí gẹgẹbí àwọn ìwé mímọ ṣe darí.   81 Yíò jẹ ojúṣe onírúurú awọn ìjọ, tí àpapọ wọn jẹ ìjọ ti Krístì, láti rán ọkan tàbí jù bẹẹ lọ nínú àwọn olùkọ wọn láti wà ní ibi onírúurú àwọn àpéjọpọ síṣe lati ọwọ àwọn alàgbà ìjọ,   82 Pẹlú títò lẹsẹẹsẹ àwọn orúkọ ti onírúurú àwọn ọmọ ìjọ tí wọn ti ṣe ara wọn ní ọkan pẹlú ìjọ lẹhìn àpéjọpọ tí ó kẹhìn; tàbí fífi ránṣẹ láti ọwọ àwọn àlùfáà kan; kí títò lẹsẹẹsẹ dáradára kan ti gbogbo awọn orúkọ inú ìjọ pátápátá baà le wà ní pípamọ ńinú ìwé kan lati ọwọ ọkan nínú àwọn alàgbà, ẹnikẹni tí àwọn alàgbà yókù lè yàn láti àkókò dé àkókò;   83 Àti bákannáà, bí a bá ti lé ẹnikẹni kúrò nínú ìjọ, kí á lè pa orúkọ wọn rẹ nínú ìwé àkọsílẹ awọn orúkọ gbogbogbòò ti ìjọ.   84 Gbogbo ọmọ ìjọ tí wọn bá ńkúrò nínú ìjọ ní ibití wọn ngbé, tí wọn bá nlọ sí ìjọ tí a kò ti mọ wọn, wọn lè gba ìwé ṣíṣe ẹrí pé wọn jẹ ọmọ ìjọ dáradára ati tí ó nṣe déédé, ìwé ẹrí èyítí ó lè ní ìfọwọsí èyíkéyìí alàgbà tàbí àlùfáà kan bí ọmọ ìjọ tí ó fẹ gba ìwé ẹrí náà jẹ ẹni mímọ fún alàgbà tàbí àlùfáà náà, tàbí kí àwọn olùkọni tàbí àwọn díakonì ìjọ fi ọwọ sí i.   ÌPÍN 21   Ìfihàn tí a fi fún Wòlíì Joseph Smith ní Fayette, New York, 6 Oṣù Kẹrin 1830. Ìfihàn yìí ni a fi fúnni ní àkókò tí à nṣe àkójọ ìjọ, ní ọjọ tí a dárúkọ yìí, nínú ilé Peter Whitmer Àgbà. Àwọn ọkùnrin mẹfà, tí a ti ṣe ìrìbọmi fún tẹlẹ, ni wọn kópa. Pẹlú ìfohùnṣọkan ìbò, àwọn ènìyàn wọnyí fi èrò ọkàn àti ìpinnu wọn hàn láti ṣe àkójọ, ní ìbámu sí àṣẹ Ọlọrun wo ìpín 20. Wọn tún di ìbò bákannáà láti gba wọlé ati lati ṣe àtìlẹhìn Joseph Smith Kekeré àti Oliver Cowder gẹgẹbí àwon olórí òṣìṣẹ ti ìjọ. Pẹlú gbígbé ọwọ léni lórí, nígbànáà Joseph yan Oliver bíi alàgbà ìjọ, Oliver náà sì yan Joseph ní ọnà kannáà. Lẹhìn ṣíṣe ìpínfúnni oúnjẹ alẹ Olúwa, Joseph àti Oliver gbé ọwọ lé àwọn olùkópa lórí ní ẹnìkọọkan fún ìfifúnni Ẹmí Mímọ àti fún fifi ìdí ẹnìkọọkan múlẹ gẹgẹbí ọmọ ìjọ.   13, A pe Joseph Smith lati jẹ aríran, olùtúmọ, wòlíì, àpóstélì, àti alàgbà; 48, Ọrọ rẹ yíò ṣe ìtọni sí ipa ọnà Síónì; 912, Àwọn ènìyàn mímọ yíò gba àwọn ọrọ rẹ gbọ bí òun ṣe ńsọrọ pẹlú ìmísí Olùtùnú.   1 Kíyèsíi, àkọsílẹ kan ni a ó pamọ ní ààrin yín; àti nínú rẹ a ó pè ọ ní aríran, olùtúmọ, wòlíì, àpóstélì ti Jésù Krístì, alàgbà ti ìjọ nipa ìfẹ inú ti Ọlọrun Bàbá, àti oore ọfẹ Olúwa rẹ Jésù Krístì,   2 Nítorí tí ó ní ìmísí ti Ẹmí Mímọ láti fi ìpìlẹ náà lélẹ, àti lati kọọ sókè sí ìgbàgbọ mímọ jùlọ.   3 Ìjọ èyítí a ṣe àkójọ rẹ àti tí a gbé kalẹ nínú ọdún Olúwa rẹ ọgọrũn méjìdínlógún ati ọgbọn, ní oṣù kẹrin, àti ní ọjọ kẹfà ti oṣù èyítí à npè ní Oṣù Kẹrin.   4 Nítorí-èyí, tí ó túmọ sí ìjọ, ẹ níláti ṣe àkíyèsíi gbogbo àwọn ọrọ àti àwọn àṣẹ èyítí òun yíò fi fún yín bí òun náà ṣe gbà wọn, rírìn ní gbogbo ìwà mímọ níwájú mi;   5 Nítorí ọrọ rẹ ni ẹyin yíó gbà, bí ẹnipé láti ẹnu tèmi, pẹlú gbogbo sùúrù àti ìgbàgbọ.   6 Nítorí nípa síṣe àwọn ohun wọnyí àwọn ẹnu ọna ọrun àpáàdì kì yíò lè borí yín; bẹẹni, àti pé Olúwa Ọlọrun yíò tú gbogbo agbára òkùnkùn ká ní iwájú yín, àti yíò mú kí ọrun ó mì tìtì fún ire yín, àti nítorí ogo orúkọ rẹ.   7 Nítorí báyìí ni Olúwa Ọlọrun wí: Òun ni èmi ti mísí láti mú kí ipa ọnà Síónì kí ó tẹ síwájú nínú agbára nlá fún ire, àti aápọn rẹ ni èmi mọ, èmi sì ti gbọ àwọn àdúrà rẹ.   8 Bẹẹni, ẹkún rẹ fún Síónì ni èmi ti rí, èmi yíò sì mú kí òun máṣe ṣọfọ lórí rẹ mọ; nítorí ìgbà inú dídùn rẹ ti dé sí ìmúkúrò àwọn ẹṣẹ rẹ, àti àwọn ìfarahàn àwọn ìbùkún mi lórí àwọn iṣẹ rẹ.   9 Nítorí, kíyèsíi, èmi yíò bùkún fún àwọn wọnnì tí wọn ṣiṣẹ nínú ọgbà ajarà mi pẹlú ìbùkún nlá, wọn yíò sì gbàgbọ nínú àwọn ọrọ rẹ, èyítí a fi fún òun nípasẹ èmi lati ọwọ Olùtùnú, èyítí ó sọ ọ di mímọ pé àwọn ẹlẹṣẹ ni wọn kan Jésù mọ àgbélèbú fún àwọn ẹṣẹ arayé, bẹẹni, fún ìmúkúrò àwọn ẹṣẹ sí ìròbìnújẹ ọkàn.   10 Nísisìyí, ó jẹ dandan fún mi pé kí á yàn án láti ọwọ rẹ, Oliver Cowdery àpóstélì mi;   11 Èyí jẹ ìlànà kan fún ọ, pé ìwọ jẹ alàgbà ní abẹ ìgbọwọlé lórí rẹ, òun sì jẹ àkọkọ sí ìwọ, pé kí ìwọ baà lè jẹ alàgbà sí ìjọ ti Krístì, tí ó ńjẹ orúkọ mi   12 Àti oníwàásù àkọkọ ti ìjọ yìí fún ìjọ, àti níwájú ayé, bẹẹni, ní iwájú àwọn Kèfèrí; bẹẹni, àti bayìí ni Olúwa Ọlọrun wí, wòó, wòó! sí àwọn Júù bákannáà. Àmín 